Seorang maut, kereta dinaiki lima individu terbabas di Papar

(Foto FB Jabatan Bomba dan Penyelamat Malaysia - Korporat JBPM)

PAPAR, 26 Mac- Seorang maut manakala empat termasuk dua kanak-kanak cedera selepas terlibat kemalangan jalan raya di Jalan Gana Kawang, dekat sini, semalam.Jabatan Bomba dan Penyelamat Malaysia (JBPM) Sabah menerima panggilan kecemasan berkaitan kejadian itu pada pukul 5.47 petang.Seramai 11 anggota dari Balai Bomba dan Penyelamat (BBP) Papar bersama sebuah jentera FRT dan sebuah jentera Unit Bantuan Perkhidmatan Kecemasan (EMRS) dikejarkan ke lokasi kejadian.Komander Operasi, Pegawai Bomba Kanan (PBK) II Dahlan Jainudin berkata, kemalangan tersebut melibatkan lima individu yang menaiki sebuah kenderaan jenis Honda HR-V yang terbabas sendiri ke tepi jalan.Kesemua mangsa berjaya dikeluarkan oleh orang awam sebelum ketibaan bomba di lokasi kejadian.Namun, menurut Dahlan, seorang wanita berusia 35 tahun disahkan meninggal dunia oleh petugas kesihatan, manakala empat lagi mangsa melibatkan dua lelaki dan dua kanak-kanak mengalami cedera ringan.Kesemua mangsa diberikan rawatan awal oleh pasukan EMRS sebelum dihantar ke hospital untuk rawatan lanjut.


Projek ECRL, antara fokus lawatan rasmi PM ke China

KUALA LUMPUR, 26 Mac - Projek Laluan Rel Pantai Timur (ECRL) menjadi antara fokus utama dalam lawatan rasmi Perdana Menteri, Datuk Seri Anwar Ibrahim ke China bermula 29 Mac hingga 1 April ini. Menteri Pengangkutan, Anthony Loke Siew Fook berkata projek tersebut merupakan kerjasama ekonomi dan perdagangan terbesar antara China dan Malaysia setakat ini.

"Projek ECRL dibangunkan oleh sebuah syarikat kontraktor dari China... jadi ini antara kerjasama yang telah dijalin bersama China selama ini dan sudah tentu lawatan ini akan memperkukuhkan lagi hubungan diplomatik diantara Malaysia dan China dan kita berharap negara China akan banyak melabur ke negara kita," katanya ketika ditemui pemberita di Angkasapuri.Tambah loke, projek tersebut mendapat kerjasama daripada salah sebuah syarikat China iaitu China Communications Construction Company Ltd yang dimeterai pada 12 April 2019.Projek ECRL bakal beroperasi pada Januari 2027 melibatkan jarak jajaran 665 kilometer.


Rundingan semula penubuhan KSCIP perkukuh hubungan Malaysia-Arab Saudi

(Perdana Menteri pada pertemuan bersama komuniti perniagaan Arab Saudi dan Malaysia di Ibu Pejabat Bank Pembangunan Islam (ISDB), Jeddah pada 23 Mac 2023/Foto PMO)

KUALA LUMPUR, 26 Mac- Perundingan semula untuk meneruskan penubuhan Pusat Keamanan Antarabangsa Raja Salman (KSCIP) tepat pada masanya, ke arah mempromosi keamanan dan keselamatan sejagat.Pensyarah Kanan Sains Politik USM, Profesor Dr Sivamurugan Pandian berpandangan ia bukan sahaja dapat memperkukuh hubungan bilateral dan multilateral Malaysia-Arab Saudi.Malah, menunjukkan usaha proaktif kedua-dua negara dalam membanteras, memerangi serta menangani aktiviti keganasan; terutama terorisme dan ekstremisme yang semakin menular."Yang penting adalah pendekatan yang mahu diambil, rundingan secara berterusan akan membantu untuk membolehkan kita menilai penghormatan yang diberikan dan juga mengiktiraf apa yang telah dinilai oleh kerajaan Arab Saudi ke atas Malaysia. "Jadi, yang bersifat reciprocal (bertimbal balik) yang lengkap melengkapi di antara satu sama lain ini sangat signifikan supaya kita dapat membantu untuk melihat secara menyeluruh (holistik) ke atas isu yang mengganggu gugat keamanan, keselamatan, kedaulatan global," katanya kepada RTM.

Perdana Menteri, Datuk Seri Anwar Ibrahim semasa lawatan ke Arab Saudi baru-baru ini berkata Malaysia terbuka untuk mengadakan perbincangan semula berhubung pembinaan KSCIP yang sebelum ini dihentikan.Menurutnya, beliau sendiri tidak bersetuju dengan kaedah penutupan operasi pusat berkenaan yang dibuat tanpa rundingan dengan kerajaan Arab Saudi


Pemandu cedera, lori masuk gaung sedalam 15 meter

BENTONG, 26 Mac- Seorang pemandu lori berdepan detik cemas selepas lori tangki yang dinaikinya terlibat kemalangan dan terjatuh ke dalam gaung sedalam kira-kira 15 meter di Kilometer 42.3 Lebuhraya Pantai Timur (LPT) menghala ke Timur, di sini.Jabatan Bomba dan Penyelamat Malaysia (JBPM) Pahang menerima panggilan kecemasan berkaitan kejadian pada pukul 8.43 pagi tadi.Bertindak atas maklumat itu, lapan anggota dari Balai Bomba dan Penyelamat (BBP) Bentong termasuk Unit Bantuan Perkhidmatan Kecemasan (EMRS) digerakkan ke lokasi kejadian bersama sebuah jentera sejurus panggilan diterima.Komander Operasi, Pegawai Bomba Kanan (PBK) II Badrul Hisham Saari berkata, pemandu lori tersebut mengalami kecederaan dan dapat dikeluarkan dengan bantuan orang awam di lokasi. Mangsa kemudian diberikan rawatan awal oleh anggota bomba sebelum diserahkan kepada petugas perubatan untuk rawatan lanjut.


Remaja perempuan mangsa penderaan seksual, ibu ditempatkan di rumah perlindungan

KUCHING, 26 Mac- Tindakan segera telah diambil berhubung kes seorang remaja perempuan berusia 13 tahun yang dilaporkan menjadi mangsa penderaan seksual di Gombak, Selangor. Menteri Pembangunan Wanita, Keluarga dan Masyarakat, Datuk Seri Nancy Shukri berkata Jabatan Kebajikan Masyarakat telah membawa remaja terbabit dan ibunya yang sakit tenat ke hospital untuk pemeriksaan dan rawatan lanjut, semalam. Kemudian mereka akan ditempatkan di rumah perlindungan."Saya harap kita tidak biarkan mereka tinggal di rumah itu lagi kerana ada orang-orang tertentu yang pergi ke rumah ataupun mengganggu. "Jadi ini saya difahamkan semalam seorang 'perpetrator' telah ditahan, namun secara rasmi kalau sudah dapat laporan rasmi saya akan keluarkan kenyataan. Kalau tidak inilah setakat yang saya tahu," katanya ketika ditemui pada Program Kasih Ramadan YKN, di sini.

(Datuk Seri Nancy Shukri/Foto fail Bernama)

Lapor kes dera menerusi Talian Kasih 15999Mengenai kes penderaan tiga beradik di Kangar, Perlis, Nancy memaklumkan, kementerian belum menerima maklumat terperinci berhubung perkara itu.Beliau, bagaimanapun menggesa masyarakat supaya peka dan melaporkan sebarang maklumat berkaitan kes penderaan menerusi Talian Kasih 15999.Media melaporkan, tiga remaja lelaki berkenaan dipercayai menjadi mangsa dera. Mereka diselamatkan selepas ditemui berkeliaran dan tidak bermaya oleh orang awam di Jalan Kampung Tambun Tulang, Simpang Empat.


31,600 bakal haji digesa segera jawab surat tawaran

KUALA LUMPUR, 26 Mac - Lembaga Tabung Haji (TH) menggesa 31,600 bakal haji supaya segera menjawab surat tawaran haji bagi musim 1444H/2023M yang dikeluarkan kepada mereka, bermula 22 Mac lepas.Pengarah Eksekutif Haji, Datuk Seri Syed Saleh Syed Abdul Rahman berkata pihaknya memohon kerjasama semua bakal haji tahun ini untuk memberi jawapan sama ada setuju atau tidak menerima tawaran haji, dalam masa tujuh hari bekerja daripada tarikh surat berkenaan dikeluarkan.

"Bakal haji Malaysia boleh melayari www.thijari.com.my dan memuat turun aplikasi ThiJARI untuk menyemak serta menjawab tawaran haji yang telah dikeluarkan," katanya menerusi kenyataan hari ini.Beliau turut berkata semua bakal haji terpilih perlu mencukupkan wang mengikut jumlah bayaran haji yang tertera dalam surat tawaran di akaun TH serta mendapatkan Buku Rekod Rawatan di mana-mana cawangan TH berhampiran bagi membolehkan pemeriksaan kesihatan dilakukan.“Pemeriksaan kesihatan boleh dilakukan di hospital, klinik kerajaan atau swasta yang diiktiraf Kementerian Kesihatan dan semua bakal haji diwajibkan lulus pemeriksaan kesihatan bagi memperoleh visa haji sebagaimana yang ditetapkan oleh kerajaan Arab Saudi.“Setelah selesai pemeriksaan kesihatan, semua bakal haji diminta untuk menghantar jawapan surat tawaran haji, buku rekod rawatan dan pasport antarabangsa ke mana-mana pejabat cawangan TH yang berhampiran," katanya.Untuk maklumat lebih lanjut mengenai perkhidmatan TH, boleh layari www.tabunghaji.gov.my atau hubungi Tabung Haji Contact Centre (THCC) menerusi talian 03-6207 1919.-BERNAMA


Lima dikejarkan ke hospital akibat bau ikan busuk

KOTA KINABALU, 26 Mac- Seorang tidak sedarkan diri manakala empat lagi dikejarkan ke hospital selepas terhidu gas dikhuatiri beracun berpunca daripada sebuah tong berisi ikan yang telah busuk di Jeti QL Marine, Sepanggar dekat sini malam tadi.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan mengenai kejadian pada pukul 8.26 malam.

Bertindak atas maklumat, seramai 15 anggota dari Balai Bomba dan Penyelamat (BBP) Kota Kinabalu termasuk Pasukan Unit Bahan Berbahaya (HAZMAT) digegaskan ke lokasi kejadian bersama sebuah jentera FRT, sebuah jentera Unit Bantuan Perkhidmatan Kecemasan (EMRS), sebuah jentera HAZMAT dan sebuah pacuan empat roda.

"Pasukan HAZMAT dengan pakaian perlindungan diri (PPE) melakukan pemeriksaan di kawasan tersebut bagi mengenal pasti sekiranya bau itu termasuk dalam kategori bahan kimia melalui Material Safety Data Sheet (MSDS), namun pasukan HAZMAT tidak mengesan sebarang bahan kimia,” katanya dalam kenyataan.

Bagaimanapun, katanya, terdapat lima mangsa dilaporkan terlibat dalam kejadian itu berjaya dikeluarkan oleh pasukan terbabit.“Seorang daripada mangsa dikenali sebagai Jirol Carumpi, 23, tidak sedarkan diri dan diserahkan kepada pihak ambulan untuk dihantar ke hospital bagi mendapatkan rawatan lanjut.“Dua lagi mangsa dihantar ke hospital menggunakan jentera EMRS, manakala dua lagi dihantar oleh pihak Angkatan Pertahanan Awam Malaysia (APM),"menurut kenyataan itu.Operasi ditamatkan pada pukul 10.08 malam.

(Foto FB Jabatan Bomba dan Penyelamat Malaysia - Korporat JBPM)


Lantikan 28 panel pakar bantu laksana dasar Malaysia Madani - KPKT

JOHOR BAHRU, 26 Mac- Komitmen Kementerian Pembangunan Kerajaan Tempatan (KPKT) melantik 28 panel pakar (POE) merupakan inisiatif strategik menggabungkan pelbagai pihak dalam membantu melaksana dasar kerajaan Malaysia Madani.Timbalan Menterinya, Akmal Nasrullah Mohd Nasir berkata fokus tertumpu kepada perancangan tujuh dasar keutamaan KPKT ketika ini.    "Kaedah yang diputuskan oleh Yang Berhormat Menteri itu lebih menyeluruh bukan hanya melihat kepada satu sudut, sebab kita tahu bagi memastikan dasar atau keutamaan di peringkat KPKT ini berjaya, kita kena melihat secara total ataupun holistik. "Sebab itu saya kira perkara itu akan memberi nilai tambah kepada ikhtiar ataupun inisiatif yang kita laksanakan di peringkat kementerian," katanya.

Beliau berkata demikian selepas Program SWM Kasih Kembali Ke Sekolah, di sini hari ini.Rabu lalu, KPKT melantik 28 individu sebagai panel pakar dalam membantu kementerian memantapkan penyampaian perkhidmatan berkualiti kepada rakyat.Kesemua individu yang dilantik itu berlatar belakangkan pelbagai bidang seperti perumahan, kewangan, ekonomi, kebombaan dan pembinaan.


Lawatan PM ke Arab Saudi tidak bazir duit rakyat

(Perdana Menteri, Datuk Seri Anwar Ibrahim (tujuh, kiri) bersama dengan Pengerusi Kumpulan Bank Pembangunan Islam, Dr Muhammad Al Jasser (lapan, kiri) ketika hadir menyampaikan ucaptama pada Program Bersama Komuniti Perniagaan Bank Pembangunan Islam di Jeddah pada 23 Mac 2023/Foto fail Bernama)

KUALA LUMPUR, 26 Mac- Lawatan rasmi selama tiga hari Perdana Menteri, Datuk Seri Anwar Ibrahim ke Arab Saudi dipenuhi jadual padat. Ketua Pengarah Jabatan Komunikasi Komuniti (J-KOM), Profesor Datuk Dr Mohamad Agus Yusoff menerusi catatan di laman Facebook menegaskan, ia bukan seperti yang digembar-gemburkan sesetengah pihak, kononnya membazir duit rakyat dan makan angin. Semasa lawatannya, Perdana Menteri antara lain mengadakan pertemuan dengan komuniti perniagaan Malaysia mengenai penglibatan meluas mereka dalam bandar futuristik Neom, projek mega terbaru Arab Saudi.Selain menerima kunjungan hormat Setiausaha Agung Pertubuhan Kerjasama Islam (OIC) dan Setiausaha Agung Liga Dunia Islam.Malah, beliau turut menyaksikan majlis menandatangani tiga Perjanjian Persefahaman melibatkan syarikat swasta Malaysia dan Arab Saudi. Serta, beramah mesra dalam program iftar bersama rakyat Malaysia yang menetap di Jeddah, Mekah dan Madinah.

(Profesor Datuk Dr Mohammad Agus Yusoff/Foto FB Mohammad Agus Yusoff)

"Pulang sahaja kelmarin, pembangkang membangkitkan tiga isu untuk menunjukkan lawatan PM dan delegasinya ke Arab Saudi gagal. "Tiga isu tersebut ialah: (i) PM disambut oleh gabenor Jeddah sahaja, (ii) tidak dibawa masuk Kaabah; (iii) tiada pertemuan dengan Raja Salman atau Putera Mahkota Mohammed Salman."Bagi menyedapkan lagi cerita, mereka membandingkan kejayaan lawatan Tan Sri Muhyiddin Yassin (TSMY) dengan Datu Seri Anwar Ibrahim (DSAI). Kata mereka, semasa TSMY melawat Saudi, beliau dan rombongannya disambut oleh Raja Salman."Realitinya ialah TSMY mengadakan lawatan rasmi ke Arab Saudi hanya setelah setahun menjadi PM. Hasrat TSMY untuk bertemu Raja Salman secara bersemuka pada Mac 2021 gagal apabila bertemu secara dalam talian sahaja. "Tetapi kerana perbezaan (atau mungkin dendam) politik, lawatan DSAI digambarkan sebagai membazir duit negara dan sekadar lawatan makan angin sahaja. "Mengapa begitu kecil jiwa kita menilai kejayaan atau kegagalan lawatan PM DSAI ke Saudi? Tidakkah boleh kita melihat kejayaan PM dalam tempoh hanya 3 hari lawatannya ke Saudi?," katanya dalam perkongsian di laman sosial hari ini.PM tidak bertemu pemimpin Arab Saudi kerana perubahan jadualDr Mohamad Agus turut mengulas dakwaan kononnya Perdana Menteri tidak dapat bertemu pemimpin Arab Saudi. Hakikatnya, pimpinan Arab Saudi telah memohon supaya beliau memanjangkan kunjungan sekurang-kurangnya dua hari lagi. Ia bagi meneruskan pertemuan dengan Raja Arab Saudi, Raja Salman bin Abdulaziz Al-Saud dan Putera Mahkota, yang menukar jadual mereka menjelang Ramadan.Namun, tidak dapat memenuhi permintaan tersebut kerana ada majlis iftar bersama Yang di-Pertuan Agong, dan sejurus selepas itu lawatan rasmi ke Kemboja."Dalam hal ini, Perdana Menteri telah menjelaskan sebabnya. Sebenarnya, pimpinan Arab Saudi telah memohon supaya kunjungannya diperpanjangkan selama dua hari lagi untuk meneruskan pertemuan dengan pimpinan negara itu. Ini kerana Raja Arab Saudi dan Putera Mahkotanya telah menukar jadual mereka menjelang Ramadan."Namun, terpaksa menolak dan berjanji akan datang lagi. Menolak kerana pada 25 Mac beliau dan kabinetnya ada majlis berbuka puasa dengan Agong, 27 Mac lawatan sehari ke Kemboja, dan 29 Mac lawatan ke China bertemu dengan 2 pemimpin besar China Xi Jinping & Li Qiang."Tidakkah padat jadual itu? Tidakkah melibatkan perubahan besar jika ditangguhkan kepulangan dua hari lagi? Fahamilah kekangan masa PM kita yang bekerja kuat untuk negara," tulisnya lagi.Isu tidak bawa menteri agamaTurut dijawab kritikan pembangkang mengapa Perdana Menteri tidak membawa bersama menteri agama.Jelas Dr Mohamad Agus, kunjungan berkenaan adalah berkaitan dengan hal ehwal semasa dan perdagangan, bukan urusan agama dan tidak seharusnya menjadi masalah."Pembangkang juga mendakwa Raja Salman dan Putera Mahkotanya tidak suka PM kita. Faktanya ialah mereka adalah antara pemimpin luar pertama yang menzahirkan ucapan tahniah kepada DSAI selepas mengangkat sumpah jawatan sebagai PM pada 24 November 2022."Pada 25 November, Raja Salman dalam perutusan tahniahnya menzahirkan agar rakyat Malaysia terus maju jaya serta makmur. Putera Mahkota pula menzahirkan agar rakyat Malaysia terus sejahtera di bawah kepimpinan PM yang baharu. "Jadi, apa masalahnya dengan lawatan PM ke Arab Saudi setelah tidak dapat berjumpa dengan pemimpin mereka? Masalahnya ialah pemimpin pembangkang sengaja hendak memalukan PM dan bermain politik. "Bermain politik pun janganlah sampai ke tahap dendam dan benci. Kita sama-sama perlu menjaga imej dan hubungan baik dua negara," tambah beliau.


Jumlah mangsa banjir di Perak berkurang

TAIPING, 26 Mac- Jumlah penduduk terjejas banjir di daerah Larut, Matang dan Selama berkurang kepada 54 penduduk melibatkan 14 keluarga, setakat pukul 1.00 tengah hari tadi.Menurut Sekretariat Pengurusan Bencana Daerah Larut, Matang, Selama, dua pusat pemindahan sementara (PPS) masih beroperasi menempatkan mangsa banjir di daerah berkenaan.PPS Dewan Orang Ramai Kampung Simpang Halt menempatkan 46 penduduk daripada 12 keluarga di kampung berkenaan.Manakala, seramai lapan penduduk terjejas di Kampung Sungai Nyior ditempatkan di PPS Kampung Sungai Baru melibatkan dua keluarga.

Manakala, PSS Sekolah Kebangsaan Simpang dan PPS Sekolah Kebangsaan Bukit Jana ditutup sekitar tengah hari tadi.Hujan berterusan berlaku di daerah tersebut sejak semalam mengakibatkan beberapa kawasan dinaiki air.


Banjir di Johor: 5,925 tan metrik sisa sampah dikutip

JOHOR BAHRU, 26 Mac - Sebanyak 5,925 tan metrik sisa sampah akibat banjir dikutip di negeri ini sejak 3 Mac hingga semalam dengan Segamat daerah paling tertinggi jumlah kutipan.Timbalan Menteri Pembangunan Kerajaan Tempatan Akmal Nasrullah Mohd Nasir berkata, jumlah kutipan akan terus meningkat berikutan operasi pembersihan dijangka selesai pada hujung bulan ini.Beliau berkata operasi pembersihan di Segamat telah selesai sepenuhnya pada 19 Mac lepas manakala Batu Pahat dijangka pada hari ini."Kami jangkakan operasi pembersihan pascabanjir (secara keseluruhan) selesai sehingga hujung bulan ini, bagi memastikan kesan-kesan lumpur atau sisa yang menghalang aliran air di kawasan terjejas banjir turut dibantu dibersihkan," katanya pada sidang media selepas merasmikan Program SWM Kasih Back To School, di sini.Turut hadir, Timbalan Pengarah SWCorp Johor Rafidah Mohamed dan Pengurus Besar Korporat SWM Environment Sdn Bhd Mohd Norlisam Mohd Nordin.Akmal Nasrullah berkata demikian ketika diminta mengulas mengenai jumlah kutipan sisa sampah akibat banjir di Johor.Ahli Parlimen Johor Bahru itu berkata operasi pembersihan dilakukan secara berfasa dan sebanyak enam tapak pelupusan sementara juga telah diwujudkan sebelum sampah dibawa ke tapak pelupusan sebenar bagi memastikan operasi pembersihan dapat dilakukan dengan kadar segera.

Beliau berkata syarikat konsesi tersebut turut membantu kawasan kampung yang terjejas banjir dan tidak berada dalam kawasan perkhidmatan menerusi operasi pembersihan itu.Sementara itu, mengenai operasi bazar Ramadan di Johor, Mohd Norlisam menyeru penganjur dan pengusaha agar memanfaatkan tong sampah yang disediakan bagi melancarkan operasi pembersihan.Beliau berkata perkhidmatan operasi pembersihan melibatkan kesemua 112 lokasi bazar Ramadan di Johor."Kami seru orang ramai terutama ketika persiapan raya, sudah pasti akan ada berlaku pembelian barangan, jadi kami minta kutipan yang dibuat dimanfaatkan dan sampah diletakkan di hadapan rumah."Kalau boleh jangan dilonggokkan di hujung taman perumahan atau mewujudkan tapak sampah haram," katanya. - BERNAMA


Jangan pandang ringan isu pendidikan murid berkeperluan khas

KUALA LUMPUR, 26 Mac- Ibu bapa tidak boleh memandang ringan isu pendidikan murid berkeperluan khas. Perkara itu dinyatakan Pengarah Bahagian Pendidikan Khas, Kementerian Pendidikan (KPM), Salmah Jopri.Menurut beliau, sehingga kini, terdapat 13 pusat pendidikan khas bawah kementerian dan ia wajar dimanfaatkan."Ibu bapa dia boleh pergi kepada Jabatan Pendidikan ataupun Pejabat Pendidikan Daerah (PPD) berdekatan untuk memaklumkan, dan di sana ada sektor pendidikan khas yang akan membantu mereka untuk 'menchanelkan' anak-anak ini kepada sekolah-sekolah berhampiran atau di bawah program yang mana. "Jadi dia tidak payah tunggu tahun depan sebab kemasukan murid-muri ini di bawah pendidikan khas, dia serta merta, dia tidak payah tunggu juga kad OKU," katanya.

(Pengarah Bahagian Pendidikan Khas, Kementerian Pendidikan, Salmah Jopri)

Beliau menyatakan demikian ketika menjadi tetamu program terbitan RTM di Angkasapuri Kota Media.Salmah juga berkata, bagi memastikan murid berkeperluan khas mendapat pendidikan yang bersesuai dan berkualiti, KPM menekankan aspek kemahiran pengajar serta kemudahan mesra OKU.


Kerajaan Arab Saudi minta lanjut lawatan , PM terpaksa tolak kerana jadual padat

(Anwar sebelum berlepas ke ibu negara bersama isteri, Datuk Seri Dr Wan Azizah dan delegasi selepas mengakhiri lawatan rasmi tiga hari ke Arab Saudi/ FB Anwar Ibrahim)

KUALA LUMPUR, 26 Mac- Susulan isu pertikaian lawatan rasmi Datuk Seri Anwar Ibrahim ke Arab Saudi, Setiausaha Politik kepada Perdana Menteri, Ahmad Farhan Fauzi tampil menjelaskan isu berkenaan.Menerusi kenyataannya Ahmad Farhan berkata beliau mengambil maklum terdapat beberapa pihak berkepentingan sengaja mempolitikkan isu tersebut.Jelasnya, jadual Perdana Menteri sangat padat dan tersusun di mana Anwar mengadakan pertemuan dengan Pertubuhan Kerjasama Islam (OIC) dan badan Liga Muslim Dunia di Mekah.

Tambahnya, Anwar turut menyaksikan beberapa pemeteraian Memorandum Persefahaman (MoU) penting melibatkan lapangan perniagaan dan industri selain menekuni beberapa permasalahan mendesak yang merundung dunia Arab dan Islam dan juga menyantuni komuniti serta mahasiswa Malaysia di Arab Saudi."Meski cubaan mereka untuk menggariskan lawatan berkenaan sebagai satu bentuk kegagalan dan pembaziran dana rakyat, saya ingin menegaskan bahawa lawatan tersebut sangat berhasil malah memperkukuh hubungan Putrajaya-Riyadh meski dalam tempoh yang singkat Perdana Menteri di tampuk pemerintahan."Ingin dimaklumkan juga pihak kerajaan Arab Saudi telah meminta untuk lawatan ini dilanjutkan bagi menyusun pertemuan dengan pimpinan kerajaan Arab Saudi."Namun, Perdana Menteri terpaksa menolak secara baik kerana beliau telah dijadualkan untuk hadir ke majlis berbuka puasa bersama Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah pada Sabtu," kata Ahmad Farhan.Seterusnya Perdana Menteri akan melakukan kunjungan rasmi ke Phnom Penh, Cambodia pada Isnin ini dan ke Hainan dan Beijing pada Rabu bagi bertemu Presiden Xi Jinping dan rakan sejawatnya Premier Li Qiang."Saya menggesa kepada pihak yang kekontangan modal dan bankrap isu untuk menghentikan polemik ini dan bersama mendukung usaha dan upaya Kerajaan Perpaduan dalam memperkukuh imej Malaysia selain memantapkan kerjasama dan hubungan luar negara," ujarnya.


Maritim selamatkan anak kapal terkena serangan jantung

BATU PAHAT, 26 Mac- Seorang anak kapal warga Filipina yang terkena serangan jantung semasa dalam pelayaran dari Mozambique ke Singapura diselamatkan Maritim Malaysia Zon Maritim Batu Pahat, menerusi operasi ‘Medical Evacuation’ (MEDIVAC).Pengarah Zon Maritim Batu Pahat, Komander Maritim Mohd Haniff Mohd Yunus berkata, mangsa, Rogelio P. Abucejo, 53 tahun berada dalam keadaan kesakitan dan perlu dibawa ke hospital segera.Zon Maritim Batu Pahat menerima aduan daripada ejen syarikat perkapalan mengenai keadaan kru kapal berkenaan pada pkul 8.25 malam, semalam.Bot Kilat 13 digerakkan ke lokasi kira-kira 17 batu nautika Barat Daya Tanjung Tohor, Muar.

Keadaan laut bergelora dan angin kencang menyukarkan proses pemindahan mangsa, namun berjaya dipindahkan dan dibawa ke Jeti Zon Maritim Batu Pahat kira-kira pukul 11.40 malam.Mangsa kemudian dibawa ke Hospital Nora Ismail Batu Pahat untuk rawatan lanjut.


Banjir di Johor pulih sepenuhnya

BATU PAHAT, 26 Mac- Banjir di Batu Pahat, Johor pulih sepenuhnya selepas dua pusat pemindahan sementara (PPS) terakhir yang beroperasi, ditutup 12 tengah hari tadi.Semua 141 penduduk daripada 37 keluarga telah dibenarkan pulang.Menerusi laporan Jawatankuasa Pengurusan Bencana negeri, PPS Sekolah Kebangsaan Seri Medan yang menempatkan penduduk dari tujuh kawasan beroperasi sejak 1 Mac.Manakala PPS Dewan Orang Ramai Yong Peng yang beroperasi sejak 3 Mac menempatkan penduduk dari 10 kawasan terjejas.Empangan Bekok di Batu Pahat pula masih berada di paras amaran.


76 saman trafik dikeluarkan di Kulim

KULIM, 26 Mac- Sebanyak 76 saman dikeluarkan polis Bahagian Siasatan dan Penguatkusaan Trafik IPD Kulim  di kawasan Kulim Hi-Tech Fasa 4 bermula 14 mac hingga semalam. Ketua polis daerah itu, Suprintenden Mohd Redzuan Salleh berkata, saman tersebut melibatkan pelbagai kesalahan yang dilakukan pengguna jalan raya yang tidak mematuhi undang-undang jalan raya sehingga menyebabkan kesesakan lalu lintas di kawasan berkenaan. 57 saman melibatkan halangan lalu lintas, 12 saman jual barangan, risalah dan tujuh saman salah guna Lesen Kenderaan Motor (LKM) bagi tujuan lain.

Beliau berkata, pihaknya akan meneruskan penguatkuasaan trafik kepada pesalah trafik bagi memastikan kelancaran lalu lintas di sekitar kawasan Kulim di tahap yang memuaskan.


Gangguan bekalan air di Klang dan Shah Alam pulih sepenuhnya

KUALA LUMPUR, 26 Mac - Bekalan air di 55 kawasan di Klang dan Shah Alam yang terjejas berikutan kerja-kerja pembaikan akibat kejadian paip pecah di Taman Mutiara Bukit Raja 2, Klang, telah pulih sepenuhnya pada pukul 6.00 pagi ini.Ketua Komunikasi Korporat Pengurusan Air Selangor Sdn Bhd (Air Selangor), Elina Baseri dalam kenyataan mengucapkan terima kasih kepada pengguna atas kesabaran dan kerjasama mereka sepanjang tempoh gangguan bekalan air tidak berjadual itu.Pengguna boleh merujuk kepada semua saluran komunikasi kami, iaitu aplikasi Air Selangor, Facebook, Instagram, Twitter atau hubungi Pusat Hubungan Air Selangor di talian 15300 bagi mendapatkan maklumat mengenai kejadian itu dari semasa ke semasa.

Beliau berkata sebarang pertanyaan dan aduan boleh dikemukakan kepada Pusat Bantuan melalui www.airselangor.com dan aplikasi Air Selangor.


Bufet Ramadan tetap menjadi pilihan orang ramai

SENDAYAN, 26 Mac - Tempahan bufet Ramadan masih mencatatkan permintaan tinggi meskipun harga bagi barang mentah meningkat.Menurut Pengurus Besar Hospitaliti Dtempat Country Club Negeri Sembilan, Alan Key pihaknya mengambil langkah untuk menyerap sebahagian kos penyediaan juadah berbuka bufet Ramadan sebagai usaha mengekalkan harga jualan."Kami menyedari bahawa proses menaikkan barangan kami masih mengekalkan harga kami menganggap sangat berpatutan di bahagian Seremban ini dan kami telah menyerap sebahagian daripada kos untuk memastikan pelanggan kami menikmati hidangan buka puasa ini," kata Alan Key, di sini.

Terdahulu media melaporkan, harga bufet Ramadan yang ditawarkan di Negeri Sembilan pada Ramadan kali ini bermula daripada RM78 hingga RM250 untuk dewasa dan RM55 hingga RM200 bagi kanak-kanak.Bagaimanapun, hidangan bufet masih menerima sambutan yang menggalakkan daripada orang ramai.Orang awam yang ditemui rata-rata menyatakan bahawa bayaran yang dikenakan adalah berbaloi dengan kemudahan dan hidangan istimewa yang pelbagai yang diterima."Walaupun kita rasa agak mahal harga itu berbanding kita buat sendiri, mungkin lebih tinggi tetapi sebenarnya bagi saya ada dua sebab , satu sebab kita dapat luang masa dengan keluarga, kita boleh duduk sama sama kita boleh nikmati muzik," kata Pengunjung, Munirah Bibi Hamsa."Jadi bagi saya harga bufet tu agak tinggi tetapi dia punya keadaan dia dengan kemudahan yang ada dan juga makanan dia agak menarik harga dia itu sesuai la dengan apa yang ditawarkan," Pengunjung Mohamad Fazlee Aziz.


Rumah musnah dalam kebakaran

SIK, 26 Mac- Sebuah keluarga di Kampung Teloi Tua, di sini, tinggal sehelai sepinggang selepas rumah yang didiami musnah dalam kebakaran, lewat petang semalam.Bagaimanapun, tiada kecederaan dan kemalangan jiwa dilaporkan kerana ketika kejadian penghuni tiada di rumah.Menurut pemilik rumah, Mohd Zarani Abu Seman, 47 tahun, ketika kejadian, beliau bersama isteri dan dua lagi anak mereka sedang berbuka puasa di rumah bapa mereka yang terletak kira-kira dua kilometer dari lokasi kejadian.Selesai berbuka, beliau kemudian pulang ke rumahnya untuk menunaikan solat Maghrib, namun terkejut melihat api mula membakar bahagian hadapan rumah dan bilik tidur utama.Beliau tidak sempat berbuat apa-apa kerana api marak dengan cepat.Sementara itu, operasi pemadaman diketuai pegawai dan anggota dari Balai Bomba dan Penyelamat Malaysia Daerah Sik serta dibantu Pasukan Bomba dan Briged Sukarela Yayasan Jariah Malaysia (BSYJM) yang berpengkalan di Kampung Tala, Jeneri.

(Foto ihsan Pasukan Bomba dan Briged Sukarela Yayasan Jariah Malaysia)

Pengarah BSYJM, Mahadzir Abd Hamid berkata, operasi pemadaman menggunakan pam mudah alih bagi mendapatkan bekalan air dari parit berhampiran memandangkan kawasan berkenaan tidak memiliki paip Syarikat Air Darul Aman Sdn Bhd, SADA dan tiada pili bomba. “Pasukan BSYJM yang menerima panggilan kecemasan pukul 8.03 malam telah mengatur gerak pasukan ke lokasi dengan kekuatan lapan anggota dan sebuah jentera,” katanya ketika dihubungi RTM.Operasi pemadaman selesai sepenuhnya kira-kira pukul 10.00 malam tadi.


179 penduduk terjejas banjir dipindahkan ke empat PPS di Larut Matang dan Selama

IPOH, 26 Mac - Seramai 179 penduduk terjejas banjir daripada 47 keluarga terpaksa dipindahkan ke empat Pusat Pemindahan Sementara (PPS) di daerah Larut Matang dan Selama akibat banjir di beberapa kawasan malam tadi.Jurucakap Jawatankuasa Pengurusan Bencana Perak memaklumkan, 79 penduduk terjejas banjir dari Kampung Sungai Relong dan Kampung Baru Batu 5, Taiping yang ditempatkan di Dewan Orang Ramai Sungai Relong malam tadi dipindahkan ke Sekolah Kebangsaan Bukit Jana disebabkan kapasiti yang ramai."Selain itu, seramai 42 orang dari Taman Mawar 2 dan Kampung Jelapang Jaya di Bukit Gantang dipindahkan ke PPS yang dibuka di Sekolah Kebangsaan Simpang."PPS turut dibuka di Dewan Orang Ramai Sungai Baru, Bukit Gantang bagi menempatkan 12 penduduk terjejas banjir dari Kampung Sungai Nyior dan terdapat 46 penduduk pula dipindahkan ke PPS di Dewan Orang Ramai Kampung Simpang Halt selepas rumah penduduk kawasan itu dinaiki air," katanya dalam kenyataan.

Beliau berkata tiada jalan yang terputus dan cuaca semasa di lokasi terjejas adalah baik ketika ini.Katanya sehingga kini pelbagai agensi dan pasukan penyelamat meneruskan pemantauan di lokasi terlibat dan PPS, bagi memastikan keselamatan penduduk terjejas banjir.


Bilangan penduduk terjejas banjir daerah Batu Pahat kekal

BATU PAHAT, 26 Mac - Jumlah penduduk terjejas banjir di Johor kekal 141 orang daripada 37 keluarga setakat 8.00 pagi ini, sama sepertimana yang direkodkan malam tadiJawatankuasa Pengurusan Bencana Negeri (JPBN) dalam satu kenyataan berkata, hanya dua pusat pemindahan sementara (PPS) masih dibuka dengan seramai 79 orang daripada 22 keluarga ditempatkan di PPS Dewan Orang Ramai Yong Peng manakala 62 orang daripada 15 keluarga di PPS Sekolah Kebangsaan (SK) Seri Medan."Antara kawasan yang masih terjejas banjir di Yong Peng iaitu Kampung Parit Lapis Bangas, Kampung Jalan Lama, Taman Melur, Kampung Parit Amil, Taman Desa Suria dan Taman Berlian.Di Sri Medan pula melibatkan Parit Yusof, Parit Haji Ahmad, Parit Warijo, Parit Bangas, Parit Sendayun dan Parit Seri Pasir," menurut JPBN dalam kenyataannya.JPBN turut memaklumkan Sungai Bekok di Empangan Bekok masih berada di paras amaran dengan bacaan 18.93 meter (m) manakala Sungai Sembrong di Empangan Sembrong berada di paras waspada dengan bacaan 10.67m.

Cuaca di kesemua 10 daerah di negeri ini dilaporkan cerah pada pagi ini.


Pantau murid puasa, semasa sesi persekolahan

PULAU PINANG, 26 Mac- Kementerian Pendidikan memohon pihak pentadbiran sekolah untuk memantau keadaan dan kemampuan murid-murid beragama Islam yang sedang berpuasa semasa sesi persekolahan.Menteri Pendidikan, Fadhlina Sidek berkata, perbincangan antara pihak sekolah dan ibu bapa perlu bagi mengelakkan insiden tidak diigini berlaku.

(Menteri Pendidikan, Fadhlina Sidek menyampaikan sumbangan ketika Majlis Iftar bersama pelajar serta komuniti setempat di Pusat Islam Kampus Kejuruteraan Universiti Sains Malaysia (USM)

Menurut beliau, ibu bapa dan guru sendiri seharusnya lebih jelas berkenaan cara untuk mendidik anak dan murid mereka  tentang proses berpuasa.Tegasnya, Islam sendiri menganjurkan supaya kanak-kanak yang belum baligh agar berpuasa mengikut kemampuan mereka."Sekolah kena ada pantauan. Kalau guru lihat anak itu tidak cukup air atau mengalami masalah kesihatan lain atau tidak bersedia untuk berpuasa, saya minta bincang dengan ibu bapa supaya ada proses pendidikan sepenuhnya, ekosistem itu penting. Jadi kalau dia pergi sekolah ibu bapa kata kena puasa tetapi di sekolah dia tidak larat dan sebagainya dan guru melihat perkara itu, jadi guru boleh bincang dengan ibu bapa murid tersebut," katanya.Sementara itu, Fadhlina menyarankan agar kantin sekolah terus dibuka bagi menyantuni kanak-kanak bukan Islam dan Islam yang tidak berpuasa.Justeru beliau meminta Persatuan Ibu Bapa dan Guru (PIBG) memainkan peranan supaya  mengadakan ruang yang sesuai untuk kanak-kanak yang tidak berpuasa, makan.Terdahulu, Fadhlina yang juga Ahli Parlimen Nibong Tebal ditemui pada Majlis Iftar bersama pelajar serta komuniti setempat di Pusat Islam Kampus Kejuruteraan Universiti Sains Malaysia (USM).


KPM semak status pendidikan, bantu 3 beradik didera

PULAU PINANG, 26 Mac- Kementerian Pendidikan (KPM) sedang menyemak status pendidikan tiga beradik yang dipercayai menjadi mangsa dera ibu mereka dalam kejadian di Kampung Tambun Tulang, Simpang Empat, Perlis.Setakat ini, KPM belum menerima laporan lengkap berkenaan tiga beradik itu namun sudah mendapat makluman berhubung insiden tersebut.Menteri Pendidikan, Fadhlina Sidek berkata usaha membantu mangsa berkenaan sedang dijalankan pihak berkaitan dan ia akan disusuli pihak KPM sendiri selepas ini.

"Saya tidak dapat lagi laporan, tapi sudah dapat berita, dan kita tengah semak keadaan mereka, ini dibawah kementerian lain dulu,  untuk selamatkan mereka terlebih dahulu, kita akan semak juga sama ada mereka bersekolah atau tidak. Kalau kita lihat keadaan mereka nampak tidak begitu baik," katanya selepas ditemui media dalam Majlis Iftar bersama pelajar serta komuniti setempat di Pusat Islam Kampus Kejuruteraan Universiti Sains Malaysia (USM).Terdahulu, tiga beradik berusia 13 hingga 16 tahun ditemui orang awam dalam keadaan kaki masih berantai di tepi  Jalan Kampung Tambun Tulang, Simpang Empat  Perlis.Ketika ditemui, dua daripada mangsa dirantai bersama di bahagian kaki, manakala seorang lagi tidak dirantai.Hasil semakan polis seterusnya mendapati dua daripada mangsa memiliki kad Orang Kelainan Upaya (OKU) masalah pendengaran dan pembelajaran.Kesemua mangsa yang menerima rawatan di Hospital Tuanku Fauziah (HTF) kini dilaporkan berada dalam keadaan stabil.


Kamunting banjir kilat, 60 penduduk dipindahkan

PERAK, 26 Mac- 60 penduduk dari Kampung Sungai Relong dan Kampung Baru Batu 5, Kamunting dipindahkan ke Pusat Pemindahan Sementara (PPS) selepas kediaman mereka dinaiki air akibat banjir kilat.Sekretariat Jawatankuasa Pengurusan Bencana Daerah Larut Matang Selama berkata kesemua mangsa ditempatkan di Dewan Orang Ramai Sungai Relong pada pukul 9.12 malam tadi.

(Penduduk terjejas banjir menaiki kenderaan dari bantuan yang disediakan)

Mereka membabitkan 14 keluarga, terdiri daripada 12 lelaki, 27 perempuan serta 21 kanak-kanak.Sementara itu, Ketua Operasi Jabatan Bomba dan Penyelamat Negeri, Jamil Mat Isa memaklumkan pihaknya menerima panggilan mengenai kejadian pada pukul 8.35 malam sebelum sepasukan anggota dari Balai Bomba dan Penyelamat (BBP) Kamunting dikejarkan ke lokasi kejadian.Setibanya di kawasan terlibat mendapati 20 ke 30 buah kediaman penduduk telah dinaiki air setinggi tiga kaki.Kebanyakan mangsa berpindah sendiri, selain dua warga emas yang dikeluarkan oleh anggota bomba menggunakan kenderaan utiliti.Pemantauan secara berkala akan terus dibuat di lokasi terjejas.


PM puji semangat dan keterbukaan belia

GUANGZHOU, 26 Mac- Perdana Menteri Datuk Seri Anwar Ibrahim memuji usaha gabungan pemimpin belia Asia dan yakin ianya akan sentiasa membuahkan hasil apabila pemimpin muda dapat bertukar pandangan demi kemajuan sejagat. Beliau yang menyatakan pandangan melalui kiriman video pada Forum Pemimpin Belia Asia di Guangzhou berkata penyatuan belia Asia dapat memberikan kesan ketara dari sudut kemajuan benua tersebut melalui interaksi dari pelbagai latar belakang dan budaya.

(Perdana Menteri, Datuk Seri Anwar Ibrahim)

Katanya berbanding zaman dahulu apabila setiap masyarakat tunduk kepada kehendak penjajahan dan penguasaan, kini mereka berhak memutuskan kemajuan negara masing-masing melalui kemajuan sains dan teknologi disamping tidak melupakan identiti masing-masing dari usaha orang-orang terdahulu. Beliau turut mengambil contoh Presiden China, Xi Jinping yang menyatakan apabila berhadapan dengan ekonomi dunia yang kompleks dan isu globalisasi, tidak ada mana-mana negara mampu bertindak bersendirian."Kita kini perlu berdikari kerana menyedari tahap kecanggihan, teknologi baru, digitalisasi, yang sudah tentu mengubah pemikiran kita, sama ada berbentuk tempatan malahan global dalam banyak segi. tetapi kita tidak boleh meninggalkan kuasa ini, warisan yang luas, warisan dan pengetahuan kita sendiri kerana ada hikmah yang tersembunyi yang perlu kita perolehi,"katanya. Forum Pemimpin Belia Asia yang berlangsung 3 hari di Guangzhou merupakan acara tahunan yang diadakan sejak tahun 2021, mengumpulkan pemimpin-pemimpin belia Asia dari pelbagai sektor dan latar belakang. Ia bertujuan bagi menggalakkan pertukaran budaya dan meningkatkan kemajuan bersama di kalangan komuniti belia Asia selain mempunyai kepentingan kepada keamanan dunia demi masa depan yang lebih baik.

(Antara peserta Forum Pemimpin Belia Asia di Guangzhou)


Mangsa banjir di Batu Pahat kekal 141 orang malam ini

JOHOR BAHRU, 25 Mac- Jumlah mangsa banjir di Batu Pahat kekal seperti petang tadi iaitu 141 orang daripada 37 keluarga ditempatkan di dua pusat pemindahan sementara (PPS) setakat 8 malam ini.Jawatankuasa Pengurusan Bencana Negeri (JPBN) memaklumkan seramai 79 orang daripada 22 keluarga ditempatkan di PPS Dewan Orang Ramai Yong Peng, manakala 62 orang daripada 15 keluarga di PPS Sekolah Kebangsaan Seri Medan."Antara kawasan yang masih terjejas banjir di Yong Peng iaitu Kampung Parit Lapis Bangas, Kampung Jalan Lama, Taman Melur, Kampung Parit Amil, Taman Desa Suria dan Taman Berlian.Di Sri Medan pula melibatkan Parit Yusof, Parit Haji Ahmad, Parit Warijo, Parit Bangas, Parit Sendayun dan Parit Seri Pasir," menurut jawatankuasa itu dalam satu kenyataan malam ini.

JPBN turut memaklumkan Sungai Bekok di Empangan Bekok masih berada di paras amaran dengan bacaan 18.95 meter, manakala Sungai Sembrong di Empangan Sembrong berada di paras waspada dengan bacaan 10.68 meter.Cuaca di kesemua 10 daerah di negeri ini dilaporkan mendung pada malam ini. -BERNAMA


Bubur lambuk kemestian di bulan Ramadan

(Ketua UMNO Bahagian Alor Setar, Datuk Seri Ahmad Bashah Mad Hanipah)

ALOR SETAR, 25 Mac - Bubur lambuk atau kanji menjadi kemestian apabila tibanya kedatangan bulan Ramadan al-Mubarak . Di Alor Setar, UMNO bahagian itu tidak ketinggalan menyediakan bubur lambuk kepada orang ramai bermula hari ini sehingga 24 April depan. Ketua UMNO Bahagian Alor Setar, Datuk Seri Ahmad Bashah Mad Hanipah berkata empat periuk besar disediakan untuk memasak bubur lambuk dan sebanyak 1,500 bungkus dapat dihasilkan untuk diagihkan kepada orang ramai. Menurutnya, agihan bubur lambuk dibuat setiap tahun kecuali pada tahun penularan pandemik COVID-19.

(Ketua UMNO Bahagian Alor Setar, Datuk Seri Ahmad Bashah Mad Hanipah mengagihkan sumbangan bubur lambuk kepada orang ramai)

"Masyarakat kita ini, bila datang bulan Ramadan, orang ramai ternanti-nanti dapat sumbangan, agihan bubur lambuk kanji, kita mula masak pukul 10 pagi lagi sampai pukul 3 petang baru buat pembungkusan, pembungkusan dibuat oleh wanita bahagian, semua ini sukarelawan ada 30-40 orang dan dalam pukul 4 petang kita buat agihan,"kata beliau.Bilangan bungkusan bubur lambuk akan ditambah pada setiap hari terutama waktu bekerja. Selain diedarkan kepada pengguna jalanraya, pihaknya juga mengedarkan bubur lambuk tersebut ke pejabat agensi-agensi kerajaan di sekitar Alor Setar.


Pecah monopoli: Tiada isu kekurangan tenaga kerja -Sivakumar

BATU GAJAH, 25 Mac- Kerajaan memberi jaminan bahawa tiada pengurangan tenaga kerja berlaku sekiranya lebih banyak monopoli yang wujud di dalam negara dipecahkan.Menteri Sumber Manusia V. Sivakumar berkata isu itu tidak timbul kerana keperluan tenaga kerja di negara ini adalah tinggi."Masalah yang saya lihat ialah ada ramai daripada penganggur yang terlalu memilih kerja, itu yang menjadi masalah."Jadi kalau kita hendak lihat tentang kekosongan yang wujud, memang banyak jadi proses ini saya rasa tidak akan memberi apa-apa kesan buruk kepada pekerjaan yang ada di negara kita, tidak ada masalah," katanya.Beliau berkata demikian ketika ditemui pemberita pada Majlis Penyerahan Sumbangan Iftar 2023 sebanyak RM155,000 kepada 31 masjid dan surau di kawasan Parlimen Batu Gajah di sini hari ini bagi aktiviti bulan Ramadan dan pembangunan rumah ibadat umat Islam itu.Semalam, Perdana Menteri Datuk Seri Anwar Ibrahim dilaporkan berkata kerajaan sedang mengkaji semula semua monopoli yang wujud di dalam negara pada masa ini sebagai langkah untuk menyediakan perkhidmatan yang lebih baik dan adil kepada rakyat pada kos yang berpatutan.  Anwar berkata demikian ketika ditanya sama ada kerajaan akan menguraikan lebih banyak monopoli berikutan keputusan kerajaan tidak melanjutkan konsesi perkhidmatan pemeriksaan kenderaan oleh Puspakom Sdn Bhd (Puspakom).   Sebelum ini, Anwar turut memaklumkan kerajaan akan mempertimbang semula monopoli Touch 'n Go (TNG) dalam pengangkutan dan jalan raya.Dalam pada itu, Sivakumar yang juga Ahli Parlimen Batu Gajah berkata kerajaan juga serius untuk memecahkan monopoli dalam sektor pengambilan pekerja asing ke negara ini supaya tiada pihak yang mengaut keuntungan tinggi daripada keperluan yang dihadapi oleh industri-industri pada masa ini.

(Menteri Sumber Manusia V Sivakumar (dua, kiri) beramah mesra bersama wakil masjid dan surau ketika hadir pada Majlis Sumbangan Iftar 2023 kepada Masjid-Masjid dan Surau-Surau Kawasan Parlimen Batu Gajah di Dewan Bandaran Kinta/BERNAMA)

"Memanglah kita tidak mahu mana-mana pihak untuk monopoli mana-mana perniagaan kecuali dalam keadaan yang memang tidak boleh dielakkan monopoli itu."Kalau boleh kerajaan hendak memastikan adanya satu persaingan yang sihat, kualiti barangan dan juga perkhidmatan itu boleh bertambah baik dan pada masa yang sama kita juga akan membolehkan kos menurun."Kalau kita biarkan mana-mana satu pihak untuk terus bermonopoli, maka yang akhirnya menjadi rugi ialah rakyat sebab yang monopoli itu selalunya akan mengaut keuntungan yang tinggi," katanya. -BERNAMA


Kerajaan muktamad pakej Insurans Rahmah selepas 6 bulan dilaksana

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

KUALA LUMPUR, 25 Januari- Kajian impak terhadap Inisiatif Payung Rahmah akan dibuat pada Jun ini, iaitu enam bulan selepas pelaksanaannya.Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, laporan kajian itu akan dibentangkan kepada Perdana Menteri, Datuk Seri Anwar Ibrahim, yang juga Menteri Kewangan."Kita akan muktamadkan mungkin dalam dua minggu lagi untuk syarikat pertama, Etiqa Insurance."Kajian perundangan serta kesan jangka panjang dan pendek perlu dilakukan sebelum kita membuat keputusan sama ada boleh meneruskannya," katanya pada sidang media selepas pelancaran Jualan Rahmah baju raya oleh Salbella Holdings Sdn Bhd, di sini.Salahuddin berkata, pihaknya mengalu-alukan semua pemain industri untuk menghubungi KPDN dan mencadangkan jualan di bawah inisiatif Payung Rahmah, yang dapat dimanfaatkan oleh semua rakyat.Tambahnya, kerajaan juga tidak pernah memaksa atau menggalakkan usahawan kecil atau peniaga gerai untuk menyertai inisiatif itu."Hypermarket dan pasar raya sudah lama membeli stok murah dan membuat jualan murah.

(Jualan Baju Raya Rahmah Salbella, bermula hari ini sehingga 20 April depan)

"Melalui inisiatif Payung Payung Rahmah, kerajaan mewujudkan kerjasama jualan ini kepada Jualan Rahmah, Menu Rahmah dan kini, Jualan Baju Raya Rahmah". katanya ketika ditanya sama ada Payung Rahmah akan mengganggu perniagaan kecil yang tidak mampu melaksanakan Jualan Rahmah.Dalam pada itu, Salahuddin menasihati syarikat yang sudah bertapak dalam industri dan berkemampuan, untuk meneruskan kerjasama melaksanakan Jualan Rahmah sebagai usaha tanggungjawab sosial korporat mereka.Mengambil contoh Salbella Holdings Sdn Bhd, yang memberi komitmen menjayakan Jualan Baju Raya Rahmah, Salahuddin berkata, jika tujuh tahun lalu mungkin syarikat itu juga tidak mampu menjalankan jualan begini."Kini, Salbella mempunya 250,000 orang peniaga 'dropship' dan 25 orang usahawan yang bernaung di bawah syarikatnya bergelar jutawan. Sudah tentu syarikat ini mampu dan mahu bersama-sama melaksanakan tanggungjawab sosial korporat mereka," katanya.Jualan Baju Raya Rahmah Salbella, bermula hari ini sehingga 20 April depan.Salbella menawarkan 700,000 produk pakaian dengan harga serendah RM8 dan jaminan potongan harga sebanyak 70 peratus daripada harga asal.


Piala Sudirman: Cabaran getir buat skuad badminton negara

KUALA LUMPUR, 25 Mac- Malaysia dijangka berdepan laluan sukar pada Kejohanan Piala Sudirman yang dijadualkan berlangsung dari 14 hingga 21 Mei di Suzhou, China.Menerusi undian secara maya dijalankan di Suzhou hari ini, Malaysia yang menduduki ranking keempat kejohanan itu diletakkan di dalam Kumpulan C bersama Taiwan, India dan Australia. Di atas kertas, pasukan India dan Taiwan dilihat bakal menjadi “batu penghalang” pada peringkat kumpulan buat kem badminton negara untuk melangkah jauh kerana dua pasukan terbaik daripada setiap kumpulan akan layak ke peringkat suku akhir. Sementara itu, bagi Kumpulan A juara bertahan, China dijangka tidak berdepan masalah untuk melangkah jauh apabila diletakkan bersama-sama Denmark, Singapura dan Mesir. Bagi Kumpulan B pula bakal menyaksikan pertembungan Indonesia dengan Thailand untuk dua pasukan teratas kumpulan, selain daripada Jerman dan Kanada yang diundi dalam kumpulan sama.

(Kedudukan skuad negara dalam kumpulan Piala Sudirman 2023)

Dalam pada itu, Kumpulan D pula menyaksikan pertembungan Jepun bersama juara empat kali kejohanan itu, Korea Selatan, selain Perancis dan England. Malaysia belum pernah memenangi kejohanan itu sejak kali pertama diadakan di Jakarta, Indonesia pada 1989. Pada edisi lepas di Vantaa, Finland, perjalanan skuad badminton negara terhenti setakat peringkat separuh akhir selepas tumpas 1-3 kepada Jepun. -BERNAMA


Bekalan air di Klang, Shah Alam pulih 58.2%

SHAH ALAM, 25 Mac- Status pemulihan bekalan air di 55 kawasan di sekitar wilayah Shah Alam dan Klang yang terjejas susulan kerja-kerja pembaikan paip pecah di Taman Mutiara Bukit Raja 2, Klang mencapai 58.2% peratus setakat 9 malam ini.Pengurusan Air Selangor Sdn Bhd (Air Selangor) memaklumkan bekalan air akan mula disalurkan secara berperingkat ke premis pengguna setelah sistem bekalan air distabilkan.Menurut kenyataan itu, tempoh masa pemulihan bekalan air adalah berbeza dari satu kawasan ke kawasan lain bergantung kepada lokasi dan jarak premis penggunaMenurutnya, bekalan air dijangka pulih sepenuhnya pada pukul 6 pagi esok, namun berbeza dari satu kawasan ke kawasan lain bergantung pada lokasi dan jarak premis pengguna."Air Selangor ingin menyarankan para pengguna yang telah dan akan mendapat bekalan air untuk membiarkan pili air mengalir sehingga jernih sebelum digunakan untuk kegunaan harian.

Dalam kenyataan sama, Air Selangor berharap agar para pengguna yang telah mendapat bekalan air akan menggunakan air secara berhemah bagi memastikan proses pemulihan di kawasan yang masih terjejas berjalan lancar seperti yang dijadualkan. .Memetik laporan Bernama, Air Selangor semalam memaklumkan sebanyak 55 kawasan di wilayah Klang dan Shah Alam mengalami gangguan bekalan air bermula pukul 10 malam ekoran pelaksanaan kerja-kerja pembaikan paip pecah di Taman Mutiara Bukit Raja 2, Klang.


Tiada virus Marburg dikesan di Malaysia setakat ini

SEGAMAT, 25 Mac - Kementerian Kesihatan mengesahkan tiada virus Marburg dari Afrika yang dikesan di negara ini.Bagaimanapun langkah pengawasan dan pemantauan ketat akan dilaksana bagi mengelak risiko penularan virus berkenaan. Menteri Kesihatan, Dr Zaliha Mustafa berkata pemantauan akan dilakukan di pintu masuk antarabangsa khususnya pelancong dari Afrika dan rakyat Malaysia yang baharu pulang dari benua itu bagi membendung virus tersebut. "Apabila ada berita mengenai virus seperti ini kita akan buat pemantauan khususnya kepada mereka yang datang dari Afrika, tapi setakat ini belum ada apa-apa kes, pemantauan itu dilakukan dari semasa ke semasa, setakat ini kita belum dapat lagi apa-apa, maksudnya kes lagi berkaitan virus tersebut," kata beliau selepas melakukan Tinjauan Mesra Bazar Ramadan Peringkat Negeri Johor, di sini hari ini.

Zaliha turut menasihatkan rakyat Malaysia yang baru pulang dari Afrika untuk membuat pemeriksaan di hospital dan klinik berhampiran sekiranya menunjukkan gejala kesihatan yang merosot.Baru-baru ini, Kementerian Kesihatan Malawi mengeluarkan amaran mengenai virus Marburg yang telah meragut lima nyawa di wilayah barat laut Kagera, Tanzania. Pertubuhan Kesihatan Sedunia( WHO) sebelum ini melaporkan virus Marburg menyebabkan kematian sehingga 88 peratus dan tiada vaksin atau rawatan anti virus yang diluluskan untuk merawatnya.


Banjir kian pulih, 141 penduduk terjejas

BATU PAHAT, 25 Mac- Situasi banjir di sini semakin pulih selepas hanya dua pusat pemindahan sementara (PPS) masih beroperasi yang menempatkan 141 orang daripada 37 keluarga, setakat pukul 4.00 petang tadi.PPS tersebut ialah Dewan Orang Ramai Yong Peng dan Sekolah Kebangsaan Seri Medan.Jawatankuasa Pengurusan Bencana Negeri Johor memaklumkan, dua PPS ditutup pada pukul 4.00 petang tadi iaitu Sekolah Jenis Kebangsaan Cina (SJKC) Hua Min yang dibuka sejak 5 Mac lalu dan Sekolah Agama (SA) Seri Comel yang beroperasi sejak 17 Mac lepas.Kawasan yang dilaporkan masih terjejas ialah Kampung Parit Lapis Bangas, Kampung Jalan Lama, Taman Melur, Kampung Parit Amil dan Taman Desa Suria di Yong Peng.

Sementara di Sri Medan, kawasan di Parit Yusof, Parit Haji Ahmad, Parit Warijo, Parit Bangas, Parit Sendayun dan Parit Seri Pasir turut direkodkan masih terjejas banjir.

(Kediaman terjejas dinaiki banjir di Batu Pahat, Johor)


Pemandu maut, kereta terbabas langgar pokok

(Foto FB Jabatan Bomba dan Penyelamat Malaysia - Korporat JBPM)

KUCHING, 25 Mac- Seorang lelaki berusia 21 tahun maut selepas kereta yang dinaiki terbabas sebelum melanggar sebatang pokok dalam kemalangan jalan raya di Jalan Perindustrian Demak Laut, Sejingkat, di sini.

Jabatan Bomba dan Penyelamat Malaysia (JBPM) Sarawak memaklumkan anggota dari Balai Bomba dan Penyelamat (BBP) Tabuan Jaya digerakkan ke lokasi kejadian selepas menerima panggilan pada pukul 9.54 pagi.Setibanya di lokasi, anggota bomba mendapati Yap Cheng Xiang tidak sedarkan diri dan tersepit di tempat duduk pemandu sebuah kereta jenis Toyota Corolla.

Mangsa berjaya dikeluarkan menggunakan peralatan khas, namun disahkan sudah meninggal dunia oleh pihak perubatan.

Mayat mangsa diserahkan kepada polis untuk tindakan lanjut.


Dua maut, kereta terbabas masuk sungai selepas langgar pejalan kaki

PEKAN, 25 Mac- Dua maut dalam satu kemalangan melibatkan sebuah kenderaan dan seorang pejalan kaki di Jambatan Sungai Merchong, Jalan Nenasi-Rompin, Kampung Merchong, di sini, pagi tadi.Jabatan Bomba dan Penyelamat Malaysia (JBPM) Pahang menerima panggilan kecemasan pada pukul 9.47 pagi dan lapan anggota dari Balai Bomba dan Penyelamat (BBP) Nenasi dengan sebuah jentera serta sebuah pacuan empat roda digegaskan ke lokasi kejadian.Sejurus tiba di lokasi, anggota bomba mendapati kemalangan tersebut melibatkan sebuah kereta yang melanggar seorang lelaki pejalan kaki sebelum kereta tersebut terbabas masuk ke dalam sungai.Ketua BBP Nenasi, Penolong Penguasa Bomba (PPgB), Mohd Noor Hisham Kadri berkata, pejalan kaki itu disahkan meninggal dunia di lokasi oleh petugas kesihatan.Sementara itu, pemandu lelaki berjaya diselamatkan orang awam yang menaiki bot di sungai terbabit dan mengalami cedera ringan, manakala seorang penumpang wanita tidak sempat diselamatkan sebelum hanyut dibawa arus sungai. Mangsa berjaya ditemukan oleh orang awam tidak lama kemudian, namun sudah meninggal dunia.Kedua-dua mayat kemudiannya diserahkan kepada polis untuk tindakan lanjut.


Warga emas hilang ditemukan selamat di bawah jengkaut

(Pasukan SAR ke rumah Salim (berpakaian biru) bagi membuat pengesahan atas penemuan mangsa)

MIRI, 25 Mac- Seorang warga emas yang hilang selama lima hari di Kampung Tiris Bekenu di sini sejak 20 Mac lepas ditemukan selamat, kira-kira pukul 7.15 pagi tadi.

Ketua Unit Bahagian Penyiasatan Kebakaran Zon 6 Penguasa Bomba, Awangku Mohd Hazmin Awang Zainal berkata, mangsa yang dikenali sebagai Salim Idris, 72, dijumpakan selamat tanpa sebarang kecederaan.Awangku berkata, mangsa ditemukan sedang duduk di bawah jengkaut di Ladang Sawit Mawar Bukit Kuhap oleh pekerja ladang dalam lingkungan kira-kira 10 kilometer dari rumah mangsa.Berdasarkan maklumat itu, pasukan mencari dan menyelamat (SAR) digerakkan ke rumah mangsa untuk membuat pengesahan bagi mendapatkan maklumat sahih.Dengan penemuan mangsa, operasi SAR yang dijalankan sejak 22 Mac lalu di kampung terbabit dihentikan pada pukul 8.30 pagi.

(Salim (duduk,berpakaian biru) bertemu semula dengan keluarganyaselepas hilang sejak Isnin)


Hapus monopoli Puspakom, buka ruang tambah baik perkhidmatan

KUALA LUMPUR, 25 Mac - Keputusan kerajaan untuk menamatkan monopoli Pusat Pemeriksaan Kenderaan Berkomputer (Puspakom) bermula tahun hadapan merupakan langkah wajar bagi menambah baik perkhidmatan yang ditawarkan selain memberi lebih banyak pilihan kepada orang ramai.Ketua Aktivis Persatuan Pengguna Islam Malaysia (PPIM), Datuk Nadzim Johan berkata langkah untuk membuka perkhidmatan yang ditawarkan Puspakom kepada pihak lain yang berkelayakan juga mampu mewujudkan persaingan yang sihat dalam kalangan penyedia perkhidmatan.

“Isu yang timbul melibatkan tahap perkhidmatan yang ditawarkan Puspakom sebenarnya sudah lama, sehingga aduan yang diterima daripada orang ramai tidak dipandang serius, memandangkan mereka merupakan penyedia perkhidmatan tunggal pemeriksaan berkala kenderaan motor.“Jadi dengan langkah ini, syarikat baharu yang akan menyediakan perkhidmatan ini kelak dapat menangani kekurangan yang ada di Puspakom, sekali gus membolehkan mereka memberikan perkhidmatan yang lebih baik,” katanya ketika dihubungi Bernama hari ini.Semalam, Menteri Pengangkutan Anthony Loke memaklumkan, Puspakom tidak akan lagi menjadi penyedia tunggal perkhidmatan pemeriksaan berkala kenderaan motor bagi Jabatan Pengangkutan Jalan (JPJ) bermula 1 Sept 2024.Loke berkata langkah itu berdasarkan keputusan mesyuarat Kabinet pada 17 Mac lepas agar perkhidmatan pemeriksaan berkala kenderaan motor, dibuka kepada mana-mana pihak yang berkelayakan.Dalam pada itu, Nadzim berkata keputusan untuk menamatkan monopoli ini harus disertakan dengan penubuhan satu badan pemantau bagi mengawal selia perkhidmatan dan menangani sekiranya terdapat aduan membabitkan kualiti dan tahap perkhidmatan yang diberikan oleh syarikat-syarikat terlibat.“Saya mohon kerajaan tubuhkan satu badan untuk kesan semua kelemahan dalam perkhidmatan yang diberikan, termasuk sama ada dari Puspakom mahupun syarikat-syarikat baharu dan kemudiannya melakukan siasatan untuk membolehkan mereka mengambil tindakan sewajarnya,” katanya.-BERNAMA


Pakej Haji Rahmah disambut baik 23 pengelola haji

(Orang ramai tidak melepaskan peluang melihat antara pakej haji yang ditawarkan pada Karnival PengelolaJemaah Haji 1444H/2023 di Pusat Konvensyen Movenpick KLIA, Sepang)

SEPANG, 25 Mac- Sebanyak 23 syarikat pelancongan yang telah menerima lesen sebagai Pengelola Jemaah Haji (PJH) daripada Lembaga Tabung Haji (TH) disarankan untuk menawarkan Pakej Haji Rahmah.Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar berkata, kesemua PJH perlu menawarkan sekurang-kurangnya satu pakej berharga RM50,000 ke bawah untuk pakej tersebut. "Kita lancarkan juga Pakej Haji Rahmah yang mana saya sebut kepada 23 pengelola haji terlibat untuk dapatkan satu pakej bawah RM50,000.“Alhamdulilah, saya tadi sudah pergi 23 gerai pameran terlibat dan kesemua wakil PJH menyambut baik saranan itu dengan menawarkan pakej haji seperti RM43,000 serta RM45,000.“Kita harapkan dengan tawaran yang diberikan ini dapat lebih ramai jemaah haji bukan sahaja tahun ini tapi pada tahun akan datang dapat mengambil tawaran ini, insya Allah," katanya kepada media selepas merasmikan Karnival Pengelola Jemaah Haji di sini.Pada masa sama, katanya, kesemua syarikat yang telah mendapat lesen PJH akan terus dikawal selia oleh TH bagi mengekalkan perkhidmatan haji di tahap terbaik. Beliau turut berharap Karnival Pengelola Jemaah Haji dijadikan acara tahunan agar dapat membendung kes penipuan haji yang semakin berleluasa.


Program Jualan Rahmah: Guna pendekatan subsidi atas subsidi, bantu stabilkan harga dan bekalan

(Timbalan Menteri KPDN, Senator Fuziah Salleh membuat lawatan Jualan Rahmah di pasar raya Econsave Jerantut, Pahang)

JERANTUT, 25 Mac- Pelaksanaan subsidi atas subsidi membabitkan barangan keperluan asas oleh kerajaan banyak membantu menstabilkan harga dan bekalan.Timbalan Menteri Perdagangan Dalam Negeri dan Kos Sara Hidup (KPDN), Senator Fuziah Salleh berkata, pendekatan itu turut diguna pakai bagi menjayakan program jualan Rahmah yang diperkenal kerajaan sejak awal bulan ini."Econsave sendiri menawarkan 60 'item' dipromosikan sehingga 30 peratus dan juga di samping itu ada 20 'item' yang di subsidikan oleh KPDN, kita ada ayam harga kawalan dan harga standard bulan ini kawalan RM9.40 itu ada subsidi  dan harga kawalan tapi hari ini ia termasuk dalam 20 'item' yang di subsidikan di atas subsidi di mana harganya RM7.99," katanya.Beliau ditemui  media selepas membuat lawatan Jualan Rahmah di pasar raya Econsave Jerantut, di Jerantut Pahang.

(Timbalan Menteri KPDN, Senator Fuziah Salleh)

Jelasnya, sebanyak RM100 juta diperuntuk bagi menjayakan Jualan Rahmah melibatkan 222 parlimen.Pihak KPDN juga sedang merancang untuk mengadakan jualan Rahmah Aidilfitri dan akan dilancarkan tidak lama lagi.Jualan Rahmah adalah konsep jualan murah yang diperkenalkan oleh Kerajaan di bawah inisiatif Payung Rahmah, khusus untuk golongan B40. Menerusi Program Jualan Rahmah, pasar raya menawarkan harga barangan keperluan sehingga 30 peratus lebih murah bagi mengurangkan bebanan kos sara hidup rakyat terutama golongan rentan.


Penambahan lorong RFID siap lebih awal dari perancangan

KUALA LUMPUR, 25 Mac - Kerja-kerja penambahan lorong Identifikasi Frekuensi Radio (RFID) di Lebuhraya Utara-Selatan selesai dilakukan.Kerja penambahan lorong itu siap lebih awal dari perancangan asal iaitu pada pertengahan April.Menteri Kerja Raya, Datuk Seri Alexander Nanta Linggi berkata ketika ini, sebanyak 12 lorong tambahan RFID telah mula beroperasi sejak 11 Mac lalu di Plaza Tol Setia Alam, Subang, Jalan Duta, Putra Mahkota, Kajang, Kubang Semang, Sungai Besi, Shah Alam, Sungai Buloh, Rawang Selatan dan Jambatan Pulau Pinang.

"Saya ingin mengucapkan syabas dan tahniah kepada PLUS kerana telah menambah 12 lagi lorong RFID di lebuh raya kendaliannya lebih awal dari yang dijadualkan sebelum ini.

"Pada masa yang sama, saya berharap agar pengguna juga turut mengamalkan kaedah penggunaan RFID yang betul," katanya menerusi kenyataan di Facebook.Tambah Alexander, beliau telah diberi jaminan bahawa sistem RFID akan sentiasa dipastikan berada di dalam keadaan yang terbaik. Alexander turut mengharapkan kerjasama daripada penggguna RFID untuk sentiasa menggunakan Lorong RFID atau mod pembayaran yang sama ketika masuk dan keluar dari plaza tol serta memastikan baki eWallet yang mencukupi sebelum memulakan perjalanan di lebuh raya.


Pemuda maut motosikal bertembung kereta

SRI AMAN, 25 Mac- Seorang lelaki maut apabila motosikal yang ditunggangnya merempuh sebuah kereta di Jejambat Temudok Jalan Sri Aman-Serian pada pukul 9.42 malam tadi. Menurut Pusat Gerakan Operasi Bomba Sarawak, mangsa dikenali sebagai Asman Tiew berusia 29 tahun. Pasukan bomba yang tiba di lokasi mendapati mangsa mengalami luka parah di bahagian kepala serta tidak sedarkan diri.Setelah diperiksa, pegawai perubatan turut mengesahkan mangsa meninggal dunia dan mayat mangsa diserahkan kepada pihak polis.Sementara itu, pemandu kenderaan jenis sedan itu yang berusia 54 tahun tidak mengalami sebarang kecederaan.


Trudeau lega anak-anaknya tidak lagi 'layan' TikTok

OTTAWA, 25 Mac- Perdana Menteri Kanada Justin Trudeau mengakui dia sangat gembira dengan larangan terhadap penggunaan aplikasi media sosial milik China TikTok daripada peranti keluaran kerajaan.Katanya, itu juga bermakna anak-anaknya kini tidak lagi boleh mengakses platform itu.Bercakap pada sidang akhbar bersama dengan Presiden A.S. Joe Biden di Ottawa, Trudeau berkata, "Kebimbangan kami mengenai TikTok adalah keselamatan dan akses kepada maklumat yang boleh dimiliki oleh kerajaan China kepada peranti kerajaan. Ia hanya faedah sampingan peribadi yang boleh dilakukan oleh anak-anak saya' dan jangan gunakan TikTok lagi."Trudeau, 51, mempunyai tiga anak, dua daripadanya remaja. Kerajaan Kanada mengumumkan larangannya bulan lalu, mengatakan platform itu mempunyai risiko "tidak boleh diterima" terhadap privasi dan keselamatan."Saya jelas prihatin dengan privasi dan keselamatan mereka, sebab itu saya gembira kerana pada telefon mereka yang kebetulan dikeluarkan oleh kerajaan, mereka tidak lagi mengakses TikTok," kata Trudeau."Itu adalah kekecewaan besar bagi mereka. 'Benarkah ini berlaku untuk kita, ayah?'".

(Justin Trudeau dan Joe Biden selepas sidang media bersama di Kanada / AFP)


Tanah Kesultanan lebih terbela di bawah enakmen yang tersedia- Sultan Johor

(FOTO FB Sultan Ibrahim Sultan Iskandar)

JOHOR BAHRU, 25 Mac- Sultan Johor Sultan Ibrahim Almarhum Sultan Iskandar bertitah mencadangkan tanah-tanah Orang Asli di negeri ini dijadikan Tanah Kesultanan.Baginda bertitah hal ini bagi memastikannya ia lebih terbela di bawah enakmen yang tersedia.Menerusi satu hantaran di Facebook, Sultan Johor bertitah, langkah-langkah perlu diambil bagi mengelakkan Orang Asli diambil kesempatan oleh pihak yang tidak bertanggungjawab."Kawasan Orang Asli dan sempadannya telah ditentukan oleh kerajaan negeri sejak zaman Almarhum Sultan Abu Bakar lagi. "Di samping Enakmen Tanah Kesultanan, penguatkuasaan sedia ada juga harus dipergiatkan ke atas sebarang salah laku," titah Sultan Ibrahim.Baginda bertitah ada dalam kalangan Orang Asli dieksploitasi bagi menceroboh tanah demi kegiatan haram seperti tanaman kelapa sawit, memotong kayu-kayan yang bernilai serta memburu binatang liar."Orang Asli di Johor dijaga baik oleh pihak kerajaan yang menyediakan pelbagai kemudahan untuk kehidupan mereka seperti jalan raya, perumahan, sekolah serta surau. Sesetengah penempatan Orang Asli turut ada kemudahan Internet. "Namun, ada orang tidak bertanggungjawab yang mengambil kesempatan ke atas golongan ini, mengeksploitasikan mereka dalam kegiatan yang tidak sah di sisi undang-undang. Ada yang menceroboh tanah perladangan sehingga beratus ekar. Sudah pasti mereka dipergunakan oleh orang luar," titah baginda.


Perdana Menteri ucap Selamat Hari Polis

KUALA LUMPUR, 25 Mac- Perdana Menteri, Datuk Seri Anwar Ibrahim hari ini mengucapkan Selamat menyambut Hari Polis yang ke-216 kepada seluruh warga Polis Diraja Malaysia (PDRM).Dalam ucapan ringkas menerusi laman Facebooknya, beliau turut menzahirkan penghargaan buat semua warga PDRM atas jasa dan khidmat bakti yang diberikan kepada rakyat dan negara."Pengrbanan warga PDRM dalam menjaga dan memelihara kemanan negara akan sentiasa dikenang buat selamanya,"katanya.Hari Polis disambut pada setiap 25 Mac, dengan tema tahun ini ‘Polis dan Masyarakat Berpisah Tiada.’

(Perdana Menteri, Datuk Seri Anwar Ibrahim)


Syarikat terkait isu monopoli akan diteliti - Anwar

JEDDAH, 25 Mac - Operasi syarikat-syarikat yang dikaitkan dengan isu monopoli, akan diteliti. Tegas Perdana Menteri, Datuk seri Anwar Ibrahim tindakan itu bagi membangunkan ekonomi yang telus selain mewujudkan persaingan adil.Ini sekaligus dapat memastikan rakyat menerima perkhidmatan lebih baik pada kadar berpatutan.

"Prinsip pembangunan ekonomi yang telus menuntut perubahan dan pelarasan daripada perkara yang saya sifatkan sebagai huru-hara dan hanya memenuhi kepentingan peribadi pihak tertentu sahaja," katanya dalam sidang media pada hari terakhir lawatan rasminya di Arab Saudi.Beliau berkata demikian bagi mengulas pertanyaan sama ada kerajaan akan menghapuskan lebih banyak monopoli setelah tindakan itu dikenakan terhadap PUSPAKOM.Menteri Pengangkutan, Anthony Loke semalam berkata perkhidmatan pemeriksaan berkala kenderaan motor yang diwajibkan di bawah Akta Pengangkutan Jalan 1987 akan dibuka kepada pihak berkelayakan dan memenuhi syarat ditetapkan selepas konsesi semasa kepada PUSPAKOM tamat pada 31 Ogos 2024.Katanya, perkara itu diputuskan Jemaah Menteri pada 17 Mac lalu menyaksikan tiada lagi monopoli PUSPAKOM sebagai penyedia pemeriksaan berkala kenderaan motor berkuat kuasa 1 September 2024.Dalam pada itu, Anwar berkata kerajaan juga tidak mengingkari komitmen untuk membantu syarikat Bumiputera.Beliau berkata, inisiatif sedemikian bukan sahaja perlu telus dan adil tetapi juga membolehkan persaingan yang adil dalam kalangan syarikat Bumiputera."Jika kebimbangan kita adalah untuk melindungi kepentingan Bumiputera, maka lakukan ia secara jelas dan telus serta biarkan mereka bersaing," katanya.


Lima syarikat korporat serah zakat perniagaan RM10.2 juta

SHAH ALAM, 25 Mac - Sultan Selangor Sultan Sharafuddin Idris Shah Shah berkenaan menerima zakat perniagaan berjumlah RM10.2 juta daripada lima syarikat korporat.

Syarikat berkenaan ialah Worldwide Holding Berhad, Kumpulan SIRIM, Menteri Besar Selangor (Pemerbadanan), Rafulin Holding Sdn. Bhd dan Sime Darby Property Berhad.

Baginda berkenan menerima zakat itu pada Majlis Berbuka Puasa Sultan Selangor, Sultan Sharafuddin Idris Shah bersama rakyat di Masjid Sultan Salahuddin Abdul Aziz Shah, di sini, semalam.

Turut mengiringi baginda, Tengku Permaisuri Selangor, Tengku Permaisuri Norashikin dan Raja Muda Selangor, Tengku Amir Shah.

(Baginda turut berkenan menyampaikan sumbangan Hari Rayaberjumlah RM246,500 kepada 493 golongan asnaf, fakir, miskin dan mualaf dari daerah Petaling)

Sultan Sharafuddin berkenan menunaikan Solat Sunat Tarawih bersama rakyat yang diimamkan oleh Ustaz Shukri Ali.

Sementara itu, Lembaga Zakat Selangor (LZS) turut menyerahkan sumbangan Ihya’ Ramadhan berjumlah RM2.4 juta kepada 1,997 Masjid dan Surau Negeri Selangor  menerusi Jabatan Agama Islam Selangor (JAIS) bagi pengimarahan masjid dan surau  sempena bulan Ramadan.


Pengunjung bazar Ramadan Rahmah, Binjai Rendah terima RM20

KUALA TERENGGANU, 25 Mac - Seramai 6,000 pengunjung ke Bazar Ramadan Rahmah, Binjai Rendah, Marang berpeluang menerima insentif tunai RM20, yang akan dikreditkan terus ke e-dompet masing-masing sebaik sahaja mereka mengimbas kod QR di kiosk yang disediakan.Pengarah Perdagangan Dalam Negeri dan Kos Sara Hidup (KPDN) Terengganu, Shaharuddin Mohd Kia berkata, insentif itu disediakan kepada 1,000 pengunjung pertama setiap hari Sabtu.Turut menerima insentif sama adalah 80 peniaga di bazar itu dengan RM30 yang akan dikreditkan ke e-dompet mereka, sebagai galakan kepada mereka yang menyediakan Menu Rahmah kepada pengunjung.Inisiatif itu dilihat mendorong transaksi perniagaan secara digital selaras dengan Retail Digitalization Initiative (REDI) bawah kementerian itu"Menu Rahmah ini sebenarnya adalah merupakan penglibatan secara sukarela daripada peniaga-peniaga, tiada paksaan dan biasanya peniaga-peniaga ini ingin turut sama menyumbang sebab mereka faham ada yang kita turun padang, kita semak, kita bincang dengan peniaga ."Mereka faham dan tahu pembeli-pembeli kadang kala ada masalah dengan situasi sekaranglah peningkatan kos harga barang dan sebagainya, jadi mereka ingin turut serta, jadi cara untuk turut serta macam mana dia sumbangkan daripada jualan-jualan, tadi bukan bermaksud Menu Rahmah ini semua barang, dipilih barangan mana yang ingin dijual dengan harga lebih rendah kepada pengguna," kata Shaharuddin, di sini, terdahulu beliau meninjau kelancaran Bazar Ramadan Rahmah di Marang.

Sementara itu, pengguna yang ditemui rata-rata teruja dengan pengoperasian bazar Ramadan Rahmah kali ini.Mereka menyifatkan pelaksanaannya sebagai membantu pengguna mendapatkan makanan dengan harga mampu milik."Boleh membantulah membantu untuk pengguna yang kurang kemampuan dengan mendapatkan 20 ringgit nie banyak sebenarnya untuk membeli keperluan untuk orang yang kemampuan itu memang rasa sedikit tapi untuk yang orang kurang nie dia rasa sangat membantu," suri rumah, Siti Nur Shafiqah Ali. "Dengan ada Menu Rahmah e-wallet ni, dapatlah membantu sedikit sebanyak rakyat-rakyat di Bazar Ramadan untuk membeli, lebih-lebih lagi dapat e-wallet RM20, lagi membantulah sangat-sangat membantu," kata Penjawat Awam, Muhamad Syaiful Hakimie Abd Rahman. Dalam pada itu, 116 pegawai penguat kuasa dan 58 pegawai pemantau harga akan bertugas memantau dan memeriksa harga di semua bazar Ramadan di seluruh negeri.


Pengusaha perabot terpilih sebagai jutawan BSN SSP

KUALA LUMPUR, 25Mac - Seorang pengusaha perabot, 56 tahun dari ibu negara diumumkan sebagai jutawan Bank Simpanan Nasional (BSN) SSP kedua pada tahun ini.BSN dalam kenyataan hari ini memaklumkan Cabutan Jutawan bulan Februari 2023 berkenaan telah diumumkan pada Majlis Cabutan BSN SSP pada 4 Mac di Wisma Sanyan, Sibu, Sarawak."Beliau telah mula menyimpan dalam BSN SSP secara konsisten bermula 1992 dan telah memenangi beberapa kategori hadiah sebelum ini. Beliau menasihati orang ramai supaya memulakan simpanan secara konsisten dengan segera walaupun hanya dalam jumlah yang kecil terutamanya dalam BSN SSP."BSN terus komited menambah baik produk BSN SSP dari semasa ke semasa agar kekal kompetitif. Usaha berterusan ini kami lakukan bagi menggalakkan rakyat Malaysia terutamanya golongan muda menyimpan," menurut kenyataan itu.Menurut kenyataan itu, BSN telah memperkenalkan pelbagai kategori cabutan dan hadiah menarik pada tahun ini dengan jumlah keseluruhan hadiah bernilai RM27 juta untuk lebih 18,000 pemenang, selain menawarkan Cabutan Jutawan dengan seorang pemenang akan membawa pulang BSN SSP RM1 juta setiap bulan.

"Lebih istimewa pada tahun ini, BSN menawarkan hadiah BSN SSP RM1 juta dan juga sebuah kereta BMW X5 pada cabutan bulan Disember. Syarat simpanan minimum ialah RM3,000 selama sekurang-kurangnya 90 hari," kata kenyataan itu. BSN juga memaklumkan penyimpan BSN SSP dalam kalangan guru kini berpeluang menyertai kategori baharu iaitu Cabutan Guru yang akan diadakan setiap bulan dengan ganjaran BSN SSP RM50,000 bagi hadiah pertama dengan simpanan minimum RM200, selain Cabutan Jutawan pada April akan diadakan khas buat golongan guru.BSN memaklumkan karnival BSN SSP seterusnya akan diadakan di Aeon Kinta City Mall Ipoh, Perak bermula Rabu hingga Ahad depan bermula 10.00pagi hingga 10.00 malam. Dalam pada itu, Ketua Eksekutif BSN Jay Khairil berkata setakat Januari lepas, jumlah simpanan BSN SSP adalah hampir RM5 bilion dan lebih RM250 juta telah dicatatkan untuk simpanan baharu bagi bulan yang sama.


Remaja maut terjatuh dalam longkang

JOHOR BAHRU, 25 Mac - Seorang remaja lelaki meninggal dunia akibat lemas selepas dipercayai terjatuh ke dalam longkang berkedalaman dua meter di Jalan Mahkota 7, Taman Ungku Aminah, Skudai, di sini, semalam.Ketua Balai Bomba dan Penyelamat (BBP) Skudai, Penolong Kanan Penguasa Bomba Mohamad Riduan Akhyar dalam satu kenyataan, berkata pihaknya menerima panggilan mengenai kejadian yang melibatkan remaja tempatan berusia 13 tahun itu pada pukul 4.00 petang.Beliau berkata mangsa dikenali sebagai Brenhart Igoh Ajun, bersama dua rakannya yang tinggal di flat berdekatan dipercayai cuba melintas longkang tersebut, namun mangsa gagal dan terus terjatuh ke dalam longkang yang ketika itu air sangat deras."Pasukan Keluaran Operasi bertindak menggunakan seunit tali dan masuk ke dalam pembentung bagi menyelamatkan mangsa yang tersangkut, selepas itu mangsa dibawa ke tempat selamat," katanya.

Beliau berkata pasukan turut melakukan prosedur resusitasi kardiopulmonari (CPR) sementara menunggu pihak Kementerian Kesihatan tiba di lokasi kejadian, namun mangsa selepas itu disahkan telah meninggal dunia.Mohamad Riduan berkata mayat mangsa kemudian diserahkan kepada pihak polis untuk tindakan lanjut.


KPDN periksa 1,839 premis perniagaan seluruh negara

(Ketua Setiausaha KPDN, Datuk Azman Mohd Yusof)

SENAWANG, 24 Mac - Kementerian Perdagangan Dalam Negeri dan Kos Sara Hidup (KPDN) memeriksa 1,839 premis perniagaan di seluruh negara sehingga hari kedua Ramadan bagi memastikan semua peniaga mematuhi peraturan termasuk penggunaan tanda harga.Ketua Setiausaha KPDN, Datuk Azman Mohd Yusof berkata daripada jumlah itu hanya tiga premis dikompaun atas kesalahan kecil seperti tidak mempamer tanda harga dan alat penimbang tamat tempoh."Bermula saja bulan Ramadan ini kita bukan saja buat pemantauan di bazar Ramadan, kita juga pergi ke premis perniagaan yang biasa untuk memastikan harga barangan yang dijual itu berada dalam tidak tiba-tiba harga naik, berada dalam keadaan biasa," kata beliau kepada pemberita selepas melakukan tinjauan sempena Ops Pantau 2023, di sini hari ini.

(KPDN memeriksa 1,839 premis perniagaan di seluruh negara sehingga hari kedua Ramadan bagi memastikan semua peniaga mematuhi peraturan termasuk penggunaan tanda harga)

Tambah Azman, pihaknya giat membuat pemantauan di bazar Ramadan dan premis perniagaan biasa bagj memastikan peniaga tidak sewenang-wenangnya menaikkan harga barangan.Dalam pada itu, beliau berharap sekurang-kurangnya 30 peratus daripada peniaga bazar Ramadan dapat menawarkan menu Rahmah di gerai masing-masing mengikut keupayaan bagi membantu golongan tidak berkemampuan mendapatkan juadah berbuka.


Program Jelajah Ramadan Pahangfm agih 150 naskah al-Quran

(Pengarah Jabatan Penyiaran Pahang, Arifin Awang)

PEKAN, 24 Mac- Sebanyak 150 naskah al-Quran diagihkan di tiga buah masjid di Pekan, Pahang bagi Program Jelajah Ramadan edisi 2023 anjuran Pahangfm.Siri jelajah ke masjid bermula di Masjid UMP Pekan, diikuti ke Masjid Kuala Pahang dan diakhiri Masjid Tanjung Selangor sekitar daerah Pekan.Pada siri jelajah tersebut, setiap masjid berkenaan menerima 50 naskah al-Quran dan bantuan Bakul Rahmah.Pengarah Jabatan Penyiaran Pahang, Arifin Awang berkata tiga buah masjid ini merupakan antara 77 buah masjid dan surau di seluruh negara yang diselaraskan oleh 26 stesen bermula 17 Mac ini hingga 15 April 2023 sebagai simbolik meraikan Ulang Tahun 77 RTM.

(Sebanyak 150 naskah al-Quran diagihkan di tiga buah masjid di Pekan, Pahang bagi Program Jelajah Ramadan edisi 2023 anjuran Pahangfm)

"Kita sudah telah berjaya melawat tiga buah masjid yang mana setiap negeri akan melawat tiga buah masjid di mana RTM Pahang ini adalah destinasi yang keempat setelah Sabah, Kelantan, Terengganu dan kitalah di Pahang, di mana simbolik bagi 77 buah masjid semuanya lah nanti setiap lawatan itu bagi meraikan akan datang ini, pada April tahun RTM ke-77," kata beliau.Selain daripada program Ziarah Kasih di Masjid, Program Jelajah Ramadan turut dimeriahkan lagi dengan mengadakan aktiviti gotong royong memasak bubur lambuk dengan kerjasama Syarikat Adabi Distribution Kuantan untuk diserahkan kepada warga kampus UMP.Syarikat Adabi Distribution Kuantan telah menyertai Jelajah Ramadan yang memasuki kolabrasi tahun ke 11 secara berturut-turut.Program ini diadakan di sekitar kampus UMP Pekan bersama pelajar bagi memberi pendedahan terhadap budaya kerja dan memupuk semangat kerjasama antara pasukan disamping dapat melakukan ibadah di bulan Ramadan yang mulia.


Pengunjung bazar Ramadan Putrajaya boleh buat aduan guna Kod QR

(Menteri Kesihatan Dr Zaliha Mustafa melakukan tinjauan di gerai makanan selepas melancarkan Ops Kebersihan dan Keselamatan Makanan Bazar Ramadan di Bazar Ramadan Putrajaya)

PUTRAJAYA, 24 Mac- Pengunjung bazar Ramadan Putrajaya kini boleh membuat aduan kebersihan dan keselamatan makanan melalui Kod QR yang disediakan di bazar berkenaan.

Menteri Kesihatan, Dr Zaliha Mustafa memberitahu tindakan segera akan diambil terhadap setiap aduan yang diterima. Selain itu, KKM melalui Bahagian Keselamatan dan Kualiti Makanan (BKKM) dengan kerjasama Perbadanan Putrajaya (PPj) akan meneruskan pemantauan ke atas bazar Ramadan bagi memastikan makanan yang dijual selamat dan berkualiti.

(Menteri Kesihatan Dr Zaliha Mustafa melancarkan Kod QR Aduan Kebersihan dan Keselamatan Makanan di Bazar Ramadan Putrajaya 2023)

"Pemantauan ini termasuklah pemeriksaan di peringkat sumber meliputi bahan mentah dan tempat penyediaan makanan bagi peniaga yang telah dilesenkan oleh Pihak Berkuasa Tempatan (PBT).

"Ini bagi memastikan makanan yang disediakan dan dijual adalah selamat dan mematuhi Akta Makanan 1983" katanya kepada media selepas pelancaran Ops Kebersihan dan Keselamatan Makanan Bazar Ramadan 2023.Tambah beliau, sebanyak 19,951 premis makanan diperiksa Pada Ops Ramadan tahun lalu.Dari jumlah itu, sebanyak 38 premis dilaporkan tidak bersih dan dikenakan tindakan penutupan.Selain itu, sebanyak 1,030 notis kompaun dikeluarkan atas pelbagai kesalahan di bawah Peraturan-peraturan Kebersihan Makanan 2009.Tambahnya, program tersebut juga akan diperluas ke seluruh negara.


Rakan Muda diperkasa lagi selari aspirasi Malaysia Madani

ALOR SETAR, 24 Mac- Program Rakan Muda dibawah Kementerian Belia dan Sukan (KBS) akan digerakkan secara lebih aktif bagi melahirkan golongan belia yang produktif dan progresif selari dengan aspirasi Malaysia Madani.

Timbalan Menteri Belia dan Sukan, Adam Adli Abd Halim berkata, program tersebut dijangka akan dilancarkan oleh Menteri Belia dan Sukan, Hannah Yeoh selepas Hari Raya Aidilfitri.

"Ia masih berjalan secara biasa, cuma kita hendak pastikan Rakan Muda dijadikan aktiviti utama KBS semula kerana ia telah terbukti sebagai satu program yang selama ini berjaya menarik ramai orang.

"Penglibatannya bukan hanya puluh ribu tetapi boleh mencapai sehingga jutaan orang," katanya kepada pemberita selepas menghadiri Program Belia Madani Rakan Muda Imarah Ramadhan 1444 Hijriah@Alor Setar bersama Timbalan Menteri Belia dan Sukan di Dataran Bandar, di sini.

Pada majlis itu, beliau turut menyampaikan sijil penarafan lima bintang kepada tujuh pertubuhan di Kedah, antaranya Majlis Belia Daerah Langkawi, Kelab Rakan Muda Baling, Majlis Belia Daerah Sik dan Pertubuhan Belia Hindu Cawangan Taman Kenari.

(Adam Adli melawat Pusat Latihan Perahu Layar Kebangsaan Majlis Sukan Negara(MSN) Langkawi hari ini/FB Adam Adli)


Niaga hadapan emas ditutup tinggi

KUALA LUMPUR, 24 Mac- Kontrak niaga hadapan emas di Bursa Malaysia Derivatives ditutup tinggi pada Jumaat dengan sejumlah 57 lot diniagakan.Kontrak niaga hadapan emas bagi bulan semerta Mac 2023 meningkat kepada US$1,991.10 setiap troy auns (US$1=RM4.43).Kontrak bagi April 2023, Mei 2023, Jun 2023, Ogos 2023 dan Oktober 2023 semuanya berada pada US$1,997.90 setiap troy auns.Harga emas fizikal berada pada US$1,997.95 setiap troy auns seperti yang diterbitkan oleh London Bullion Market Association pada 23 Mac, 2023. -BERNAMA


Permohonan DKD Industri Muzik 2023 dibuka

KUALA LUMPUR, 24 Mac- Kementerian Komunikasi dan Digital (KKD) melalui agensi pelaksananya, Kumpulan MyCreative Ventures (MyCreative) telah membuka permohonan bagi Dana Kandungan Digital (DKD) Industri Muzik 2023.Menerusi kenyataan, Kumpulan MyCreative berkata, permohonan ini bermula 23 Mac 2023 dan akan ditutup secara berperingkat. Sebanyak RM10 juta diperuntukkan kepada penggiat industri muzik melalui peluang pembiayaan dana sehingga RM300,000 bagi satu projek."DKD Industri Muzik 2023 diperuntukkan oleh kerajaan bagi memudahkan dan menggalakkan penggiat industri dalam penghasilan, penerbitan dan penyebaran kandungan muzik yang berdaya cipta. Selain berupaya dipasarkan dalam negara dan di peringkat antarabangsa", menurut kenyataan itu.Dana ini terbahagi kepada tiga kategori iaitu Dana Pemasaran dan Promosi Antarabangsa, Dana Kebolehpasaran (Domestik) Create 2 Market, dan Dana Persembahan Muzik.Pemilihan penerima bagi ketiga-tiga dana ini akan dilaksanakan berasaskan merit agar dapat memberi sokongan mampan dalam membangunkan projek serta kandungan muzik yang mempunyai kebolehpasaran yang tinggi.

(MyCreative Ventures (MyCreative) telah membuka permohonan bagi Dana Kandungan Digital (DKD) Industri Muzik 2023)


Bayar RM2,500 seludup PATI: SPRM tahan reman sembilan individu

TAWAU, 24 Mac - Suruhanjaya Pencegahan Rasuah Malaysia (SPRM) menahan reman sembilan individu termasuk lima pegawai penguat kuasa dalam satu operasi dikenali Ops Lancar kerana disyaki terlibat dengan sindiket penyeludupan pendatang tanpa izin (PATI) di Sabah.Perintah reman selama enam hari bermula 24 hingga 29 Mac 2023 dikeluarkan oleh Majistret Leona Dominic Mojiliu di Mahkamah Majistret Tawau, Sabah selepas pihak SPRM membuat permohonan tersebut pagi tadi.Lima suspek termasuk dua pegawai wanita yang berusia antara 30 hingga 41 tahun itu ditahan kira-kira pukul 2.30 petang hingga 8.40 malam, semalam ditahan di pejabat masing-masing dan ketika hadir memberikan keterangan.Empat suspek dipercayai bertindak sebagai ejen PATI dari negara jiran yang melibatkan tiga wanita tempatan berusia antara 37 hingga 48 tahun dan seorang lelaki warga asing berusia 73 tahun ditahan antara pukul 3.30 petang hingga 6 petang semalam.

(Suruhanjaya Pencegahan Rasuah Malaysia (SPRM) menahan reman sembilan individu termasuk lima pegawai penguat kuasa kerana disyaki terlibat dengan sindiket penyeludupan pendatang tanpa izin (PATI) di Sabah)

Modus operandi sindiket terbabit ialah setiap PATI atau Pemastautin Sementara yang tidak mempunyai dokumen lengkap atau mempunyai sekatan akan membayar sekitar RM2,500 kepada ejen PATI tersebut jika ingin keluar dari Sabah melalui Lapangan Terbang Tawau.Sindiket kemudian akan membekalkan MyKad tulen dan pas masuk menaiki pesawat di atas nama pemilik asal MyKad kepada kumpulan PATI yang menggunakan khidmat mereka.PATI dari negara jiran terbabit kemudian akan melepasi pemeriksaan pihak berkuasa di Lapangan Terbang Tawau dan di Lapangan Terbang Antarabangsa Kuala Lumpur 2 (KLIA2) selepas bayaran rasuah dibuat kepada pegawai penguat kuasa tersebut.Sementara itu, Pengarah Perisikan SPRM, Datuk Azmi Kamaruzaman ketika dihubungi mengesahkan tangkapan tersebut dan berkata kes disiasat di bawah Seksyen 16(a)(A) Akta SPRM 2009.Beliau berkata, operasi khas itu dijalankan dengan kerjasama Jabatan Pendaftaran Negara (JPN).


KUALA LUMPUR, 24 Mac- Ringgit mengakhiri peningkatannya selama empat hari berturut-turutnya dengan ditutup rendah hari ini berbanding dolar AS susulan aktiviti pengambilan untung sederhana selepas kenaikan baru-baru ini, kata ahli ekonomi. Pada 6.00 petang, unit tempatan turun kepada 4.4250/4305 berbanding dolar AS daripada paras penutup 4.4160/4200 pada Khamis.Ahli Ekonomi dan kewangan sosial Bank Muamalat Malaysia Bhd Dr Mohd Afzanizam Abdul Rashid berkata data Indeks Harga Pengguna (IHP) Februari menunjukkan kadar inflasi Malaysia kekal bertahan pada 3.7% bagi dua bulan berturut-turut.“Begitu juga, IHP teras turut kekal pada paras 3.9% selama dua bulan berturut-turut. “Kami percaya kadar inflasi masih tinggi dengan purata inflasi sejak 2006 berada pada 2.2%,” katanya.Sementara itu, ringgit diniagakan kebanyakannya tinggi berbanding kumpulan mata wang utama lain kecuali yen Jepun.Unit tempatan meningkat berbanding euro kepada 4.7476/7535 daripada paras penutup 4.8055/8098 pada Khamis dan naik berbanding pound Britain kepada 5.4034/4101 daripada 5.4379/4428.Bagaimanapun, ringgit turun berbanding yen Jepun kepada 3.4099/4144 daripada 3.3679/3712. Pada masa yang sama, ringgit diniagakan kebanyakannya rendah berbanding mata wang Asean. Unit tempatan susut berbanding rupiah Indonesia kepada 291.90/292.50 daripada 287.70/288.10, turun berbanding baht Thai kepada 12.9610/9835 daripada 12.9562/9741 dan jatuh berbanding peso Filipina kepada 8.15/8.16 daripada 8.13/8.14.Bagaimanapun, ringgit mengukuh berbanding dolar Singapura kepada 3.3178/3225 daripada 3.3278/3313 sebelumnya. -BERNAMA

(Ringgit akhiri aliran meningkat ditutup rendah berbanding dolar AS)


Polis minta bantuan kesan remaja hilang di Jasin

JASIN, 24 Mac-  Polis meminta kerjasama orang ramai untuk menyalurkan maklumat berkaitan kehilangan seorang remaja perempuan berusia 16 tahun di sini, Melaka.

Ketua Polis Daerah Jasin, Deputi Superintendan Ahmad Jamil Radzi berkata, pihaknya telah menerima laporan kehilangan Aliah Qistina Budiyanto yang merupakan pelajar dari Sekolah Menengah Kebangsaan (SMK) Iskandar Shah, di sini pada 18 Mac lepas."Aliah Qistina memiliki ketinggian kira-kira 159 sentimeter, berkaca mata, bertubuh kurus dan berkulit hitam manis. "Orang ramai yang mempunyai maklumat boleh menghubungi Pegawai Penyiasat, Inspektor Hasnida Nasir di talian 014-5112895 dan 06-529 2222 (sambungan 317) atau mana-mana balai polis yang berhampiran," katanya dalam satu kenyataan hari ini.Menurut kenyataan itu, Pegawai Penyiasat dan Pegawai Perhubungan Sekolah telah menemui pihak pengurusan sekolah dan rakan-rakannya bagi mendapatkan maklumat lanjut.Aliah Qistina dilaporkan hilang dari rumah di Taman Maju di sini sejak 17 Mac lalu.


China nafi minta syarikat 'serah data' negara luar

BEIJING, 24 Mac- Beijing tidak meminta syarikat menyerahkan data yang dikumpul di luar negara kepada kerajaan.Jurucakap Kementerian Luar, Mao Ning berkata China tidak pernah dan tidak akan memerlukan syarikat atau individu untuk mengumpul atau menyediakan data yang terletak di negara asing, dengan cara yang melanggar undang-undang tempatan.Kerajaan China "mementingkan privasi data", katanya."Kerajaan Amerika Syarikat setakat ini tidak memberikan sebarang bukti bahawa TikTok menimbulkan ancaman kepada keselamatan negaranya. Tetapi sebaliknya telah berulang kali membuat anggapan salah dan penindasan yang tidak munasabah terhadap syarikat itu," tambah Mao."Kami juga telah mengambil perhatian bahawa beberapa anggota Kongres AS menyatakan bahawa mengenakan larangan terhadap TikTok adalah satu penganiayaan politik xenofobia," katanya.Semalam Ketua Pegawai Eksekutif TikTok, Shou Zi Chew berdepan pelbagai persoalan yang dilontarkan dengan agresif oleh penggubal undang-undang AS berhubung hubungan TikTok dengan China dan bahaya aplikasi perkongsian video itu kepada remaja."ByteDance merupakan syarikat swasta dan tidak dimiliki atau dikawal oleh kerajaan China," kata Chew kepada ahli parlimen dalam ucapan pembukaannya, merujuk kepada syarikat induk TikTok yang berpangkalan di China."Kami percaya apa yang diperlukan ialah peraturan telus yang jelas yang digunakan secara meluas kepada semua syarikat teknologi -- pemilikan bukanlah teras untuk menangani kebimbangan ini," tambah Chew.Puncak kebimbangan terhadap TikTok ialah undang-undang China 2017 yang memerlukan firma tempatan menyerahkan data peribadi kepada Beijing jika ia berkaitan dengan keselamatan negara.Chew sendiri terpaksa mengakui bahawa beberapa data peribadi rakyat AS masih tertakluk pada undang-undang China, tetapi menegaskan ia akan diubah tidak lama lagi.Firma itu juga mengakui pada November bahawa beberapa pekerja di China boleh mengakses data pengguna Eropah dan mengakui pada Disember bahawa pekerja telah menggunakan data itu untuk mengintip wartawan.Tetapi kumpulan itu menegaskan bahawa kerajaan China tidak mempunyai kawalan atau akses kepada datanya. -AFP


Azrulnizam dilantik Pengerusi baharu PR1MA

KUALA LUMPUR, 24 Mac- Perbadanan PR1MA Malaysia (PR1MA) mengumumkan pelantikan Datuk Azrulnizam Abdul Aziz sebagai pengerusi baharu berkuat kuasa 16 Mac 2023.Beliau dilantik bagi menggantikan Datuk Dr Fathul Bari Mat Jahya.

Azrulnizam memiliki Sarjana Pentadbiran Perniagaan dalam Perniagaan Antarabangsa daripada Universiti Hartford, Connecticut, Amerika Syarikat (AS) dan Sarjana Muda Pentadbiran Perniagaan dalam Pemasaran daripada Universiti Wichita State, Kansas, AS.Berbekalkan pengalaman lebih 25 tahun dalam industri perkhidmatan kewangan, Azrulnizam pernah menggalas jawatan sebagai Ketua Pegawai Eksekutif (CEO) Al Rajhi Banking & Investment Corporation Malaysia Bhd dan CEO Standard Chartered Sa’adiq Bhd.Ketika ini, beliau berkhidmat sebagai pengarah bebas di MBSB Bank, AmMetlife Takaful dan Thriven Global Bhd. Atas kapasiti peribadi, beliau ialah pengarah CR FinaCapital Sdn Bhd dan Petrowangsa Sdn Bhd, serta Profesor Adjung di Fakulti Pengurusan Perniagaan, Universiti Teknologi Mara.Azrulnizam dikurniakan gelaran Darjah Mulia Seri Melaka (DMSM) pada tahun 2012.


Maritim Malaysia gagalkan cubaan seludup 8,000 liter diesel

KUALA PERLIS, 24 Mac– Sebuah bot nelayan kelas C ditahan Agensi Penguatkuasaan Maritim Malaysia (Maritim Malaysia) ketika cuba menyeludup minyak diesel di sekitar perairan Kuala Perlis petang semalam.Pengarah Zon Maritim Kuala Perlis, Komander Maritim Mohd Hashim Mat Zain berkata, penahanan dibuat hasil risikan dan intipan yang dilakukan Unit Risik Zon Maritim Kuala Perlis sejak beberapa minggu lalu.Jelas beliau, bot berkenaan ditahan pada kedudukan 2.3 batu nautika dari barat muara Kuala Perlis ketika bot ronda Maritim Malaysia dalam operasi rutin OP AMAN. "Ketika pemeriksaan dilakukan, bot tersebut dikendalikan oleh tekong dan tiga awak-awak terdiri daripada dua warga tempatan dan dua warga Thailand yang berumur dalam lingkungan 39 hingga 46 tahun.Hasil pemeriksaan lanjut mendapati, bot itu telah diubah suai dengan menambah ruang tangki minyak dipercayai cuba diseludup ke negara jiran," katanya menerusi kenyataan.

(Suspek yang ditahan ketika cuba menyeludup diesel di perairan Kuala Perlis / Foto Maritim Malaysia)

Susulan itu, pihaknya merampas kira-kira 8,000 liter diesel dengan nilai RM 16,000.Manakala nilai keseluruhan rampasan termasuk bot, enjin, dan diesel ialah RM 216,000.Kes disiasat bawah Akta Perikanan 1985 kerana mengubah suai tangki minyak tambahan tanpa kebenaran dan melanggar syarat sah lesen, Akta Kawalan Bekalan 1961 kerana cubaan menyeludup keluar minyak diesel bersubsidi.Kes tersebut juga disiasat mengikut Akta SKMM 1998, Seksyen 239 kerana penggunaan dan pemilikan peranti komunikasi yang tidak mengikut piawaian. Bot dan semua kru serta hasil tangkapan dibawa ke jeti Zon Maritim Kuala Perlis untuk tindakan lanjut.


Monopoli Puspakom berakhir tahun hadapan - Loke

PUTRAJAYA, 24 Mac - Pusat Pemeriksaan Kenderaan Berkomputer (Puspakom) tidak lagi menjadi penyedia tunggal perkhidmatan pemeriksaan berkala kenderaan motor selepas konsesinya tamat 31 Ogos depan.Menteri Pengangkutan, Anthony Loke Siew Fook berkata mesyuarat jemaah menteri pada 17 Mac lalu memutuskan agar perkhidmatan pemeriksaan berkala kenderaan motor bagi Jabatan Pengangkutan Jalan (JPJ) dibuka kepada pihak berkelayakan dan memenuhi syarat yang ditetapkan.Beliau berkata, keputusan itu selaras dengan hasrat kerajaan untuk mewujudkan persekitaran perkhidmatan yang berdaya saing serta memudahkan rakyat.

"Ketetapan ini bermakna Puspakom tidak lagi menjadi penyedia tunggal perkhidmatan pemeriksaan berkala kenderaan motor bagi Jabatan Pengangkutan Jalan (JPJ) mulai 1 September 2024," katanya pada sidang media di Kementerian Pengangkutan,di sini.Tambah Loke, proses pelawaan pihak-pihak yang berminat dalam perkhidmatan ini dijangka bermula selewat-lewatnya pada suku pertama tahun depan."Kementerian bersama JPJ akan membangunkan syarat-syarat kelayakan, peraturan pengoperasian, skop perkhidmatan, penetapan lokasi pemeriksaan dan garis panduan bagi pihak yang berminat," katanya.


Sindiket pecah rumah rentas negeri tumpas

(Barangan yang disyaki dicuri sindiket pecah rumah yang berjaya dirampas Polis Melakapada 14 dan 22 Mac 2023)

MELAKA TENGAH, 24 Mac- Polis Melaka berjaya menumpaskan sindiket pecah rumah rentas negeri, susulan penahanan empat individu termasuk seorang wanita dalam dua serbuan berasingan di sekitar Kuala Lumpur dan Selangor.

Ketua Polis Daerah Melaka Tengah, Asisten Komisioner Christopher Patit berkata, suspek berusia 34 hingga 51 tahun itu ditahan pada 14 dan 22 Mac lalu.

Sindiket terbabit dikesan menyasarkan kondominium, pangsapuri dan residensi dalam melakukan jenayah pecah rumah dan curi barangan berjenama mewah.

"Pelbagai barangan berjenama mewah berjaya dirampas, antaranya jam tangan, beg tangan, beg duit, telefon bimbit, pakaian, dua buah kenderaan dan juga alatan pecah rumah," katanya dalam kenyataan.

Christopher berkata, pihaknya menerima laporan mengenai kejadian pecah rumah di sebuah kondominium di Klebang pada 2 Mac lalu.

Dalam kejadian itu, mangsa mengalami kerugian sebanyak RM50,000 membabitkan wang tunai dan barang kemas.

Katanya, hasil risikan berjaya menahan dua orang suspek lelaki di Kuala Lumpur pada 14 Mac lalu dan membawa penahanan dua lagi suspek iaitu seorang lelaki dan wanita di Selangor pada 22 Mac lalu.

Susulan penahanan empat suspek itu, polis percaya pihaknya berjaya menyelesaikan lapan kes pecah rumah membabitkan kontinjen Melaka, Kuala Lumpur dan Selangor.

Kesemua suspek direman sehingga 27 dan 29 Mac depan bagi membantu siasatan mengikut Seksyen 457 Kanun Keseksaan yang memperuntukkan hukuman penjara maksimum 14 tahun dan denda atau sebat jika disabitkan kesalahan.

(Sindiket dikesan menyasarkan kondominium, pangsapuri dan residensidi sekitar Melaka, Kuala Lumpur dan Selangor)


Pemuda gamit nostalgia jual sate menaiki motosikal

JOHOR BAHRU, 24 Mac- Menjual sate menaiki motosikal mengelilingi kawasan perumahan begitu menggamit nostalgia.Walaupun kaedah berkenaan jarang-jarang dilakukan peniaga ketika ini, namun seorang pemuda masih kekal menggunakan cara tersebut sehingga ia tular.Muhammad Nur Aiman Baharuddin, 25 tahun, tidak menjangkakan, idea menjual sate menaiki motosikal pada era moden masih mendapat sambutan.Bermodalkan RM5,000, bapa kepada seorang cahaya mata itu memulakan perniagaan berkenaan sejak setahun lalu dengan niat untuk mencari pendapatan sampingan.Jelasnya yang mesra disapa Aiman, minat menjual sate ditanam sejak kecil lagi, malah dia sendiri pernah bekerja mencucuk sate dengan upah 5 sen sebatang, kira-kira tujuh tahun lalu."Waktu kecil dahulu saya pernah nampak motosikal sate ini, jadi bila saya berniaga, saya rasa pengalaman itu menarik.Orang kata boleh pergi jauh, sebab itu saya kumpul modal perlahan-lahan dan mulakan perniagaan ini," katanya.

(Muhammad Nur Aiman Baharuddin, Peniaga sate)

Bagi menarik perhatian orang ramai, Aiman menggunakan pembesar suara yang dipasang pada motosikalnya untuk menjual sate tersebut.Kaedah berkenaan ternyata mendapat sambutan terutama kanak-kanak."Keterujaan itu dapat dilihat pada kanak-kanak apabila mereka mendengar suara saya melalui pembesar suara.Ia umpama peniaga ais krim yang lalu di depan rumah, kanak-kanak akan keluar dahulu, kemudian ibu bapa juga akan turut keluar," ujarnya lagi.Kongsi Aiman, pada sebelah siang dia bekerja di sebuah kilang dari pukul 8.00 pagi hingga 5.30 petang, manakala isterinya membantu menyediakan bahan perapan.Dua orang jirannya pula membantu mencucuk sate dengan upah 7 sen secucuk."Saya akan mula menjual sate selepas waktu Maghrib dan berhenti di hadapan rumah-rumah sekitar Pasir Gudang, Johor Bahru untuk membakar sate.Ada juga pelanggan yang membuat tempahan awal dan saya bergegas ke rumah pembeli untuk membakar sate di hadapan rumahnya," katanya.Tambahnya, cara itu memudahkan pembeli, malah mereka boleh menikmati sate berkenaan ketika masih panas.Aiman berkata, sebanyak 600 cucuk sate ayam dan daging berharga RM1 habis terjual dalam tempoh setengah jam sahaja.Selain menggunakan motosikal, adik-adiknya turut membantu menjual sate di tepi jalan.Memasuki bulan Ramadan, Aiman sibuk menguruskan tempahan sate sejuk beku untuk dijual kepada pelanggan.Laporan Taufik Salimin.


Bantuan Khas Kewangan Aidilfitri dibayar 17 April

KUALA LUMPUR, 24 Mac - Bantuan Khas Kewangan Aidilfitri (BKKA) 2023 akan dibayar kepada penjawat awam yang layak pada 17 April depan.Ketua Pengarah Perkhidmatan Awam, Datuk Dr. Zulkapli Mohamed berkata BKKA tahun ini turut dipanjangkan kepada pesara kerajaan berpencen, penerima pencen terbitan, pesaran Skim Kumpulan Simpanan Pekerja, veteran berpencen dan veteran tidak berpencen.

"Bagi pesara dan veteran yang dilantik semula secara lantikan tetap, sementara dan masih berkhidmat pada 17 April 2023 layak menerima RM700," katanya menerusi kenyataan.Sebanyak RM700 akan diberikan kepada semua penjawat awam gred 56 ke bawah yang masih berkhidmat sehingga 17 April 2023 termasuk lantikan kontrak.Pesara perkhidmatan awam pula akan menerima BKKA sebanyak RM350.Dalam pembentangan belanjawan Februari lalu, Perdana Menteri, Datuk Seri Anwar Ibrahim berkata pemberian Bantuan Khas Kewangan Aidil Fitri adalah satu langkah keprihatinan kerajaan dalam membantu penjawat awam membuat perancangan dan persiapan awal bagi menyambut Hari Raya.


Banjir kian pulih, 404 masih di PPS

BATU PAHAT, 24 Mac- Situasi banjir di Johor semakin pulih apabila jumlah penduduk terjejas yang ditempatkan di pusat pemindahan sementara (PPS) berkurangan menjadi 404 orang daripada 113 keluarga.Portal Bencana Agensi Pengurusan Bencana Negara (NADMA) memaklumkan, setakat pukul 12.00 tengah hari tadi, lima PPS masih beroperasi di daerah Batu Pahat.PPS berkenaan ialah Sekolah Kebangsaan (SK) Seri Medan, Sekolah Agama (SA) Seri Bertam, Dewan Orang Ramai Yong Peng, Sekolah Jenis Kebangsaan (C) Hua Min dan SA Seri Comel.Sementara itu, laporan Jabatan Meteorologi Malaysia (METMalaysia) menunjukkan tiada sebarang amaran hujan berterusan atau ribut petir dikeluarkan bagi negeri itu.Jabatan Pengairan dan Saliran (JPS) juga merekodkan tiada sungai di Johor mencatatkan paras air di tahap bahaya.


Dua wanita maut dalam kemalangan dua kereta

KOTA TINGGI, 24 Mac-Dua wanita berusia 36 dan 73 tahun maut, dalam kemalangan melibatkan dua buah kereta di Lebuhraya Senai – Desaru, Kota Tinggi, petang semalam.Ketua Polis Daerah Kota Tinggi, Superintendan Hussin Zamora memaklumkan, kedua–dua mangsa meninggal dunia di tempat kejadian.Manakala lima individu lain cedera, dibawa ke Hospital Sultan Ismail, Johor Bahru.Siasatan awal mendapati kenderaan dinaiki mangsa bersama empat lagi individu menghala ke Desaru, sebelum hilang kawalan di lokasi kejadian, dan terbabas memasuki laluan bertentangan.Insiden tersebut mengakibatkan kereta mangsa melanggar sebuah lagi kenderaan di laluan tersebut.Impak kemalangan menyebabkan kedua – dua wanita terbabit terkorban akibat cedera parah di kepala.Kes disiasat mengikut Seksyen 41 (1 ) Akta Pengangkutan Jalan 1987.

(dua kenderaan yang terlibat nahas Lebuhraya Senai – Desaru, Kota Tinggi/Foto RTM)